Txapeldunen arteko partidak jokatuko dira Amezketan eta Tolosan

Mahala Pilota Desafioa aurkeztu dute Tolosako Beotibar pilotalekuan; lau eta erdian, buruz buru eta binakako partidak jokatuko dira Larrunarrin eta Beotibarren.

Euskal Herriko afizionatu mailako txapelketa garrantzitsuenei begira jarri dira Mahala Pilota Desafioa antolatzerako garaian. Horrela adierazi dute Pilotabizi elkarteko kideek. Asteartean aurkeztu zuten V. Pilota Desafioa, Beotibarren. Bi jardunalditan hiru modalitatetan ariko dira esku pilotariak. Aurtengo berrikuntza nagusia izena izango dela azaldu zuten antolatzaileek: «Desafioaren berrikuntza handiena babeslearena da, Mahala izango baita babesle ofiziala eta bakarra». Horregatik ekimenari babeslearen izena jarri diote.

Urriaren 12an eta 14an jokatuko da Mahala Pilota Desafioa. Lehen jardunaldia Amezketako Larrunarri pilotalekuan eta bigarrena Tolosako Beotibarren. Pilotariak aukeratzerako garaian ondorengo irizpideak jarraitu dituzte Pilotabizikoek: «Hiru modalitatetan antolatzen diren txapelketa nagusiak Zornotzakoa, lau eta erdian, Antiguokoa, binaka, eta Amezketakoa dira, azken hau banakakoa. Finaletara iritsi diren pilotariak ekarri nahi izan ditugu eskualdera, errebantxa moduko bat izan dezaten».

PILOTARIAK ETA PARTIDAK

Urriaren 12an bi partida jokatuko dira Amezketan, eta binakako lehiak izango dira. Guztira, beraz, puntako zortzi pilotari izango dira Larrunarrin. Antiguoko txapelketako finalak kontuan hartuta, elite eta etorkizun mailetako pilotariak nahastu dituzte. Bikoteak ere nahastu egin dituzte. Zubizarreta izango da Amezketan faltako den pilotari bakarra. Bere lekua Espinalek hartuko du. Eskualdeko ordezkaria, berriz, Eneko Labaka albizturtarra izango da. Bi partida horietako irabazleek urriaren 14an jokatuko dute finala.

Bigarren jardunaldia Tolosako Beotibar pilotalekuan izango da. Jaialdia arratsaldean hasiko da lau eta erdiko partidarekin. Alberdi eta Zabalak Zornotzan partida ikusgarria jokatu zuten finalaren atarian, eta ingurukoak eta kuadrilla berekoak izanik, ikusmina sortuko duen partida izango dela espero dute antolatzaileek. Asteasu eta Adunako pilotarien ondoren De La Fuente eta Igoa nafarrak aterako dira kantxara. Frontoi osoan jokatuko dute bi pilotari gazte hauek. Joxean Tolosa Txapelketaren finala jokatu zuten kadeteetan. Orduan De La Fuente nagusitu zen, baina ez zen partida bete-betea izan. Bi pilotariek, ordea, txapelketa izugarria jokatu zuten eta urriaren 14an beste aukera bat izango dute etorkizun handiko pilotariak direla erakusteko.

Azkenik, binakako partida jokatuko da lehen jardunaldiko irabazleen artean.

Txapeldunek sari bikaina jasoko dute, izan ere, Mahalak 1.000 euroko balioa duen produktu saskia prestatuko du irabazleentzat.

Antolatzaileek pilotazaleak gonbidatu dituzte Amezketa eta Tolosako partidetara.


Mundua berriz gelditu nahi du Mugimendu Feministak martxoaren 8an emakume* greba eginez

>Mundua gelditzeko nahia. Martxoaren 8an bigarren urtez segidan Mugimendu Feministak planto eginen du. >Lan guztiak utziko dituzte emakumeek: soldatapekoak baina baita soldatarik gabe egiten dituzten horiek ere eta haurren edo adinekoen zaintza ere albo batean utziko dute.

Bizitzaren arlo guztietan islatu nahi dute greba, baita, kontsumoan ere. Hiriguneak aldarrikapenez bete nahi dituzte, baina aurten bereziki ikusgarri egin nahi dute landa eremua ere. Bost ardatz nagusi izanen dira martxoaren 8ko grebak: pentsionistak, ikasleak, zaintza, enplegu eta kontsumo greba feminista izanen dela adierazi dute.

Greba egiteko modu bat baino gehiago dagoela ere nabarmendu dute: lanuzteen bidez, protestetan parte hartuz, grebaren aldeko mezuak zabalduz eta beste. Parekidetasuna eta berdintasuna lortu arte bidea egiten segituko dutela.


Azpeitiko emakume bat hil da Narrondon izandako istripu larrian

[INFORMAZIOA OSATUTA] Bi autok aurrez aurre jo dute, eta ondorioz, 77 urteko emakume azpeitiarra hil da. Hiru pertsona ere zauritu dira, horien artean, 71 urteko zumaiarra. Mendaroko ospitalera eraman dutela jakinarazi du Ertzaintzak.

Eguerdiko 12:45ean istripua izan da N-634 errepideko 30. kilometroan, Narrondo parean. Bi autok aurrez aurre jo dute (BMW eta Chrysler Voyager), eta ondorioz, 77 urteko emakumezko azpeitiarra hil da. Horrez gain, hiru pertsona zauritu dira, horien artean, 71 urteko zumaiarra. Mendaroko ospitalera eraman dute.

Beharrezko garbiketa lanak egiteko errepidea itxi dute eguerdian, eta auto pilaketak izan dira. Ireki dute dagoeneko, eta zirkulazioa normala dela jakinarazi du Ertzaintzak.


Carlos Urquijo, beste behin

‘Tolosaldeko Ataria’k jaso du albistea. Carlos Urquijo Espainiako Gobernuak EAEn duen ordezkariak bigarren salaketa jarri dio Tolosako Udalari. Kultur jarduerak diruz laguntzeko oinarrietan euskara bultzatzeko irizpideak jarri ditu eta horretara dator salaketa. Udalak adierazi du legeak ematen dizkion aukera guztiak baliatzen segiko duela.

Lehen errekurtsoa 2013ko urte hasieran jarri zion Urquijok Udalari.


Oscar sariarekin amets egiten zuen zuzendaria

Sei hautagaitza lortu ditu Bennet Millerren 'Foxcatcher' filmak

Hollywoodeko zuzendari batzuek halako maitemintze eternala bizi dute Oscar sariekin. Film bat egin eta handik hilabete gutxitara Oscarretarako izendapenak lortzea kontu ia automatikoa izan ohi da. Argi dago zinemagile horiek ongi baino hobeto ezagutzen dituztela sari horien sekretu guztiak eta, gainera, ekoiztetxearen erabateko laguntza izaten dutela.

Bennett Miller horietako bat da. Bere fikziozko lehen lan luzearekin alfonbra gorrirako bidea ikasi zuen, eta orduz geroztik ez du utzi, eta ez du ematen aurrerantzean ere utziko duenik.

Capote izan zen lehen pelikula hori. Izenburuak argi adierazten duen moduan, idazle ezagunaren inguruko biografia zen filma, hain zuzen ere Clutter familiaren hilketaren ikerketaren inguruko urteetakoa. Idazlearen rola egiteko Millerrek talentu handiko aktore paregabe bat kontratatu zuen, Philip Seymour Hoffman. Iaz hildako aktoreak Oscar saria eta beste sari ugari lortu zituen pelikulan egin zuen lanagatik.

Horretaz gain, filmak beste lau izendapen lortu zituen 2005. urte hartan, eta Milleren izena ezagutzera emateko balio izan zuen.

Kirola oinarri

Arrakastak ez zuen zinemagilea itsutu, eta gauzak patxadaz egitea erabaki zuen. Sei urte igaro ziren Bennet Millerren bigarren film luzea ailegatu arte. Michael Lewis idazlearen liburu baten moldaketa zen baseballeko munduan girotuta zegoen Moneyball.

Berriro ere Philip Seymour Hoffmanekin lan egin zuen Millerrek, baina orduko horretan rol protagonista beste aktore ezagun batek jokatu zuen, Brad Pittek. Moneyball-ek harrera beroa izan zuen, eta berriro ere Oscar sarien faboritoen artean jarri zen. Sei izendapen lortu zituen, baina ez zuen batere eskuratu. The Artist-en urtea izan baitzen 2011. urtea.

Foxcatcher Milleren hirugarrena da, eta dagoeneko Oscarretarako hautagaien artean dago: bost izendapen ditu, horien arte Millerrek berak lortu duen zuzendari onenarena. Hala ere, ez du ematen filmak aukera askorik duenik, eta badirudi hurrengo baterako utzi beharko duela Millerrek saria jasotzearen ametsa.

Berriro ere, kirolaren inguruko filma egin du zuzendariak, oraingo honetan wrestling-aren inguruan. Benetako gertaera batean dago oinarrituta The Foxcatcher, eta 1980ko hamarkadan dago girotuta.

John du Pont aberatsak Mark Schulz borrokalariari gonbidapena egin dio, bere laguntzaz goi mailako entrenamendu eremu bat sor dezan. Markek onartuko du, baina horrek areagotuko du bere anaia Daverekin duen liskar etengabekoa.

Steve Carrell aktore ezagunak rol harrigarria jokatu du film honetan; alde batera utzi du alde komikoa, eta dramatismo handiko interpretazioa egin du.

'FOXCATCHER'

Zuzendaria. Bennet Miller.

Aktoreak. Steve Carell, Channing Tatum, Mark Ruffalo, Sienna Miller, Anthony Michael Hall, Vanessa Redgrave.

Herrialdea. AEB.

Urtea. 2014. Generoa. Drama.

Iraupena. 134 minutu.

Ostiralean estreinatuko dute Hego Euskal Herrian.


Erregeen aurkako protesta (1)

Espainiako Erregearen hitzaldiaren ordu berean, lapikoa jotzeko deialdia zabaldu zen. Andoaingo herrigunean entzun zen, nabarmen. Herriguneko hainbat tokitatik lortutako irudiekin egindako bideoa.


PP, PSOEri alkatetzak emateko prest, Podemosek boterea eduki ez dezan

Esperanza Aguirrek atzokoan egindako proposamena Estatu osora zabaltzea erabaki dute popularrek, "PSOEk boterea muturreko ezkerrari emango diola agerian gera dadin".

Esperanza Aguirre Madrilgo Alkatetzarako PPren hautagaiak PSOEri eta Ciudadanosi atzo egindako eskaintza Estatu osora zabaltzea erabaki du Alderdi Popularrak. Helburu argia du ekimenak: Podemos udal gobernuetatik baztertzea.

Madrilgo Alkatetza Antonio Miguel Carmonaren (PSOE) esku uzteko prest agertu zen Aguirre, hala Manuela Carmena (Podemos) alkate izatea saihesten badu.

Popularren Zuzendaritzak jakin badaki sozialistek ez dutela proposamena onartuko, baina agerian utzi nahi dute "PSOEk boterea muturreko ezkerrari emango diola".

PPko beste iturri batzuek Europa Press albiste agentziari adierazi diotenez, hauteskundeen ondotik alderdiak eskuinera egin beharrean, zentrora joko du eta herritarrak horretaz jabetzeko ahaleginak egingo dituzte.

Estrategia horren barruan, hiri garrantzitsu batzuetako alkatetzak PSOEren esku uzteko prest daude popularrak: besteak beste, Madril, Zaragoza, Oviedo, Cadiz, Santiago, Ferrol, Coruña eta Valentzia (kasu honetan, PSPV, Compromís eta Podem alderdiek bat egin eta gobernua eskuratzea saihestu nahi dute).


Paueko auzitegiak Emilie Martinen euroagindua ezeztatu du

Espainiako Auzitegi Nazionalak Frantziari bidalitako eskea bertan behera utzi du Paueko auzitegiak. Pozik eta lasaiturik agertu dira Herrira-ko militantea eta haren abokatua, deliberazioaren ostean

Paueko prokuradoreak esperantzak utzi zituen joan den astean iragandako auzian. Zentzu berean jokatzea erabaki du epaileak, eta Emilie Martinen kontrako euroagindua bertan behera utzi du. «Pozik» eta esperantza handiarekin agertu zen atzo Herrira elkarteko militantea. «Espainiaratua izan baldin bazen [Martin] kezka handia izango genuen», aitortu du, berriz, Maritxu Paulus Basurko abokatuak.

Azken horrek azaldu duenez, euroagindua ezeztatzeko arrazoiak «pilatu» egin dira dosier honetan, eta Paueko epailearen txostenean aipatzen diren «funtsezko» hiru argudio nabarmendu ditu: «Lehena: Emilieri leporatuak diren karguek ez dute bat egiten kalifikazio penalarekin. Bigarrena: kontuan harturik Frantziako autoritatea jakinean zela Emilieren egitateak legezkoak zirela, eta ez dutela haren aurkako prozedurarik ireki, Emilie Herrira-ko partaidea dela esatea, jakinez Herrira Frantziako Estatuan deklaratua den elkarte bat dela. Azken argumentu nagusia, hots, hirugarrena: leporatzen zaizkion egitateak bakarrik Frantziako lurraldean gertatu direla», eta, beraz, Frantziako autoritatepeko eremuan.

Oroitaraz daiteke, prokuradoreak euroagindu horren gabeziak azaleratu zituela, ez ekintzen tokia, ezta Martinen inplikazioa ere zehaztu gabeak zirela erranez. Atzo, berriz, dosierraren formazko arrazoietan ez zen sartu militantearen abokatua. Zehaztu zuen, soilik, erabaki horrek kontrol judizialaren kentzea ondorioztatzen duela.

Erabaki «osoa» dela baloratu du Basurkok, «argiki erraten duena leporatzen zaizkion egitateak ez direla egitate kriminalak». Hala bada ere, Madrilgo Auzitegi Nazionalaren dosierrean segitzen du oraindik Martinek, beste 45 lagunekin batera. Madrilgo auzia noiz izango den ez da jakina, oraingoz, eta, abokatuak nabarmendu duenez, «muturreko helburua» da Espainiako Justiziak bultzatzen dituen jazarpenak bertan behera uztea: «Aitortuko duelarik jazarpen horiek guztiz ilegalak direla, benetako garaipenaren eguna iritsiko da».

Aurore Martin, bakarra

Ez da lehen aldia frantses nazionalitatea duen pertsona baten aurkako euroagindua ezeztatua dela, Frantziako beste tokietan zein Paueko auzitegian. 2004an, bertan behera utzi ziren Espainiak Segiko hiru militanteren aurka egindako eskaerak. Baina, Basurkoren ustez, Paueko erabakia garai hartan ez zen oraingo hau bezain sakona izan. Parisen, berriz, Jean-François Leforten kontrako euroagindua ere ezeztatua izan zen, 2005ean. Kasu bakarra dago, beraz, 2012an Aurore Martinen aurka aplikatutako euroagindua.

EH Baik «pozgarritzat» jo du atzo Paueko auzitegiak hartu zuen erabakia, eta Madrilek epaitu nahi dituen guziei elkartasuna adierazi die: «Emilieri leporatutako karguak ere delitutzat ez jotzeak, epaiketa horren baitan epaituak diren auzipetu guzien karguak ere delitu ez direla adierazi nahi du». Horrez gain, Arantza Zulueta abokatuaren askatasuna galdegiten du. Koalizioak argitara emandako oharrean, bide batez, Aieteko konferentzian bildutako puntuak oroitarazi dizkie Frantziari eta Espainiari.


EAJk uste du PPko gainsoldaten auzia "lotsagarria" dela, eta Raxoiri kontuak eskatu dizkio PSEk

EAJko Eusko Legebiltzarreko bozeramaile Joseba Egibarrek gaur esan du PPko buruzagien ustezko gainsoldaten auzia "lotsagarria" dela, eta gaineratu du El País egunarkiak argitaratutako hainbat informazio "delitu" ere izan daitezkeela.

Legebiltzarrean egin ditu adierazpenak Egibarrek. Esan du ustelkeriaren eta politikaren arteko "elkarbizitza" ez dela posible, eta gaineratu du politika "herritarren zerbitzura" dagoela. Edonola ere, auzia epaitegiek aztertu behar dutela gaineratu du.

PSE-EEko legebiltzarkide Jose Antonio Pastorrek, berriz, uste du PPn "berehala" zehaztu behar dutela norena den gertatutakoaren erantzukizuna, eta kritikatu du auziak "oso agerian" uzten dituela PPren "konpromiso etikoa eta gardentasun promesak". Gainera, Mariano Raxoi Espainiako Gobernuko presidenteari kontuak eskatu dizkio: "Azalpenen bat eman beharko du".


Zarak gai toxikoak ez erabiltzea hitzartu du Greenpeacerekin

2020 urterako produktu eta ekoizpen guztietan "gai kimiko arriskutsu" guztiak kentzea promestu du konpainiak.

Nazioarteko moda konpainia nagusietako batek, Zara (Inditex) espainiarrak, akordioa lortu du Greenpeacekin, produktu eta ekoizpen guztietan "produktu kimiko toxikoak" ez erabiltzeko.

Duela astebete, gobernuz kanpoko erakunde (GKE) ekologistak produktu toxikoak erabiltzea egotzi zion.

Greenpeacek bere webgunean azaldu duenez, Zarak 2020 urterako "gai kimiko arriskutsu guztiak" kentzeko eta ez isurtzeko konpromisoa hartu du.

Halaber, hornitzaileek egiten dituzten isuriei buruzko informazioa ematea ere promestu du, 2013an ehun hornitzailerekin hasita.

Hain zuzen ere, Inditex taldeak zortzi markatan ezarriko du akordioa: Zara, Pull & Bear, Massimo Dutti, Bershka, Stradivarius, Oysho, Zara Home eta Uterqüe.


Hobeto jarduteko hondar aleak batuz

Gaur hamabost urte argitaratu zen eskualdeko egunkariaren lehen zenbakia. Ordutik euri pilo ederra egin du, eta milaka orrialde kaleratu ditu HITZAk. Sorrerako helburu berak oinarri hartuta jarraitzen du, ordea, eskualdeko hedabideak. Euskararen normalizazioan eragitea, eskualdeko 11 herrietako berri ematea eta kazetaritza plurala eta kalitatezkoa egitea ditu xede.

Elkarlana ere ardatz garrantzitsua izan da Urola Kostako HITZArentzat, sorreratik bertatik. Eragile desberdinek osatu eta jarri zuten abian eskualdeko komunikazio proiektua. Azken urteetan euskarazko hedabideen sektoreak ahalegin berezia egin du inertziak batzeko, eta horretan parte hartu du HITZAk.

Eragileek sortua izan zen komunikazio proiektua eskualdeko beste eragile bat izan da hamabost urte hauetan. Egunkaria eta webgunea egiteaz eta osatzeaz gainera, askotariko ekimenetan parte hartu du: kulturakoak, kirolekoak, berdintasunaren aldekoak eta euskara sustatzekoak.

Garaian garaiko erronkak zehaztu eta horiek gauzatzeko lan egin da urte hauetan. Horretan hondar alea jarri dutenak ezin ahaztu, asko egin dutelako proiektu honek aurrera jarrai dezan: harpidedunak, iragarleak, gizarte eragileak, banatzaileak, errotatibako langileak, EKT, herri hedabideak, Hekimen… eta, nola ez, Urola Kostako HITZAn eguneroko lanean jardun duten guzti-guztiak.


'Open Arms'etik Cadizera eramandako 15 migratzaileek asiloa eskatuko diote Espainiari

Sartzeko baimen berezia jaso dute, eta behin behineko harrera zentro batean daude.

Gaur goizean San Roquera (Cadiz) iritsi diren Open Armseko 15 migratzaileek Espainiari asiloa eskatzeko borondatea erakutsi dute, Acnur NBEren Errefuxiatuentzako agentziak jakinarazi duenez.

Aipatu iturriek zehaztu dute 15ei eman dietela nazioarteko babesa eskatzeko adierazpen agiria, Espainian sartzeko baimen bereziarekin batera.

Bihartik aurrera, jakinarazpena jaso eta hurrengo egunetik hasten baita, zazpi eguneko epea izango dute eskaera egiteko.

Ez da helburu humanitarioekin baimen bereziak ematen dituzten lehen aldia, iaz gauza bera egin baitzuten Valentziara Aquarius ontzian iritsi ziren 629 migratzaileekin eta Bartzelonara iritsitako Open Armseko 60ekin, baina kasu horietan baimenak 45 eta 30 egunekoak izan ziren, hurrenez hurren.

15 lagun horiek Chiclana de la Fronterako (Cadiz) El Campano behin behinean aterpe hartzeko zentrora eraman dituzte. 500 plaza ditu zentroak, eta 15 horiek bakarrik daude.

Gurutze Gorriko kide batek azaldu duenez, Lan Ministerioaren esku dagoen zentro horretan, migratzaileek senideekin hitz egin ahal izateko baliabideak izango dituzte, eta bestelako laguntza guztien berri emango diete.

Iaz ireki zuten zentro horretan atzerritarrei harrera egiten diete, eta hirutik 15 egunera egoten dira bertan, Gurutze Gorriaren arabera.


Javier Sein fuerte dabil mendi bizikletan

Jabier Sein txirrindulari gaztea fuerte dabil. Ekainean pare bat lasterketa korritu ditu mendi bizikletarekin, bai Euskadiko BTT openean eta Caja Ruraleko kopan. Ekainaren 9an Legution izan zen Euskadiko Openeko lasterketako bosgarren proba. Nahiz eta eguraldia ez zuten lagun izan eta ibilbidea ez zegoen egoera onean, Jabierrek irabazi egin zuen. Bestalde, Caja Ruraleko kopako bosgarren proba Tuteran izan zen ekainaren 16an eta Erriberako hiriburuan ere txukun aritu eta irabazi zuen Seinek. Ondorioz, Euskadiko Openean eta Caja Ruraleko kopan lider doa. Ekainaren 23an Caja Ruraleko kopako seigarren proba jokatu behar zuen eta lasterketa honek Nafarroako txapelketarako balioko dio. Animo beraz!


Ostiral eguzkitsua eta giro goibela larunbatean Euskadin

Ostegun honetan, giro eguzkitsua izango dugu, baina ostiral arratsaldean eta larunbat goizean hodeiak sartuko dira eta zirimiria egiteko aukera egongo da.

Gaur, osteguna, hodeiak izango ditugu lehen orduetan Euskalmeten arabera. Baina orduak aurrera joan ahala zerua garbituko dira eta giro eguzkitsua geldituko da, batez ere barrualdean. Tenperaturak 25-29 gradu inguruan izango dira.

Pixkanaka goibeltzen joango da ostiralean. Goizean zeru urdina izango ditugu, baina arratsaldean hodeiak mendebaldetik sartzen hasiko dira. Gauean kostaldean zertxobait bustitzea ez da baztertzen. Tenperaturak 25-30 gradu inguruan mantenduko dira.

Giro goibela larunbatean. Fronte berri batek hodeiak eta euri txikia ekarriko ditu goizean, aukera handiagorekin kostaldean. Arratsaldean hobera egingo du eta barrualdean ostarte batzuk zabalduko dira. Ipar-mendebaldeko haizea ibiliko denez, tenperaturak 21-24 gradu ingurura jaitsiko dira.

Kontsultatu eguraldiaren iragarpena eitb.com-en eta bidali argazkiak Udablogera.


Ikasleak 24 orduz alhan jarriko dituzte lurraldearen erakusleiho gisa

Berrikuntzaren 24 orduak dituzte egun eta bihar Irungo Ficoban. Estia goi ikasketen eskolak antolatu hamalaugarrena mugaz gaindikoa da, ekoizpen aitzinatuez

Ikasleek 24 oren dituzte berrikuntza bide batzuen proposatzeko lantegi edo erakunde batek egin galde bati, apustu gisa. Berrogei galde jarri dira mahai gainean egun, Ficoban, eta, 400 ikasle parte hartzailetarat helduz geroz, hamarkako taldetan banatuko dira. Galdea egin duen enpresako langile bat egonen da ikasleekin 24 orenez.

Beñat Jauregi antolatzaileetan da Bidarteko Estia eskolarekin batean, Baionako Merkataritza eta Industria Ganberako Competitiv’-eko egituraren izenean. Ez da itxura hutsa haren ustez 24 oreneko desafioa, enpresek dituzten egiazko galdeei erantzuten baitie: “Enpresak dira gibelean; beraz, 24 oren pasatzea hor, erran nahi du normalki badela egiazko behar bat gibelean. Batzuetan da behar berde bat, eta horrekin bide batzuk atzemanen dituzte non denbora eta diru gehiago emango duten ondotik”. Hamahiru urtez gertatu omen da patente batzuk jalgitzea horko asmakuntzetarik.

Berrikuntzen 24 ordu horiek harrobi gisa ikusten ote dituzte enpresek? “Irabazten dutenek badute profil berezi bat. CVetan ematen dute, eta balio du, zeren eta erakusten du gazteak irudimena lantzen duela, sortzailea dela. Hori behar-beharrezkoa da gaurko ekonomian”.

Enpresa handi eta ttipiak hor dira Ficoban, gaur eta bihar. Handiek beste abantaila bat ikusten dute agertuz: “Haien izena azaltzen da, ikasleengan lantzen dute beren irudia: ‘So egizu balio du nire enpresara etortzeak, holako ekitaldiak maite ditudalako’. Oraingo, gazteria ez da lehengoa bezalakoa. Gogoa izan behar du enpresa batean lan egiteko”. Ekitaldiak, enpresa ttipiei erakutsi nahi die halako berrikuntzek bideak zabal diezazkieketela.

Advanced manufacturing

Ingeleskadaz zedarritua da industria berrikuntzen mundua. Aurtengo 24 orenetan lehiatuko diren ikasleei galdegina zaie Advanced Manufacturing gaiaren inguruan aritzea. Jauregik esplikatu du biharko industriak erabiliko dituen teknologiak dituztela miratzen, “Europa mailan teknologia gako gisa” ikusiak direnak. Tresna edo makina ekoizpena eraldatzeko bidean diren 3D inprimagailuak aipatu ditu bereziki. “Lehen, hartzen zen burdin txapa bat, bihurtzen zen, zuloak egiten, makurtzen, eta hola. Materia kentzen, hots. Hor, aldiz, 3D inprimagailuekin emeki-emeki geruzak gehitzen dizkiozu, eta sortzen duzu behar duzun pieza. Duela aspaldi, egiten zen plastikoarekin, eta, orain, egiten ahal da metalarekin, zeramikarekin. Bidea ematen du gauza berezien pentsatzeko”. MIGekoak uste du Euskal Herriko enpresentzat aukerak eskaintzen dituela: “Hegazkinak, trenak, haize errotak, edo biharko mugikortasuna edo energia hunkituko duen edozein tresna modu horretan egiten ahalko da. Industria mailan sail guziak hunkiak dira. Nahi genuke hemengo enpresek urrats hori egin dezaten, egun batez horri esker behar bada salbatuko baitituzte beren lanpostuak”.

Bezeroen galde zehatzei erantzuteko moldea litzateke, balio erantsia eginez: “Zuk nahi baduzu erosi zerbait pertsonalizatua zure argazkiarekin edo izenarekin —autoetan ikusten da, kolore eta beste anitz aukera badira—, malgutasuna ematen du teknologiak. Hemengo enpresek lortzen badute horren egitea, posible dute kontrapisu bat izatea Txinan egiten denaren parean —ale berdin anitz ekoizten baita han—”. MIGeko arduradunak uste du bide bat dela ekoizpenak Asian eginarazi ordez bertan egiteko. Beste teknologiak aipatu ditu: errealitate birtuala, emendatua, kobotika.

Mugaz gaindikoa, erdaraz

Eusko Jaurlaritzako Ekonomia sailburu Arantxa Tapia Otaegi dute aurtengo edizioko gozama. Lehena da mugaz gaindikoa. Horiek hola, komunikazioan kasik ez da euskararik agertzen, eta 24 orenetan ez da erabilpen hizkuntza izanen. Nagusiki, ingelesa, frantsesa eta gaztelera dira erabiliak. “Orain arte, frantsesez eta ingelesez zen bakarrik. Lortu da espainolez komunikatzen ere, euskarri guziak behar baitira itzuli. Zergatik ingelesez? Kasik hastetik nazioartekoa baita: Montrealgo, Txinako, Hego Amerikako partaideak baitziren lehengoetan. Mugaz gaindiko horretan egin den lana izan da lehenik espainolez sortzea”. Dokumentu bat euskaratua izan da. Web ataria, ez. “Egia da oraingo errealitatean euskara guti dela, euskaldun guti baita gure esparruan. Nafarroa, Euskadi eta Iparralde artean lan egiten dugu eta Nafarroan eta Iparraldean euskaldun guti dugu. Orduan errazena da, espainolez”.

Sodena Nafarroako Garapena, Gipuzkoako Bazkundea, EAEko Orkestra lehiakortasun institutua eta Baionako MIG elkarlanean ari izan dira antolaketan. Nafarroa, EAE eta Ipar Euskal Herriko “hiru poloen helburuetarik bat da elkartzea eta ikusgarritasuna lortzea. Industria aipatzen delarik Europa mailan, denek pentsatzen dute Alemaniari. Ikerketek erakusten dute ikerketa eta garapena gutiago egiten dela hegoaldeko herrialdeetan”.

Enpresa gotorrei erakutsi nahi zaie berrikuntza ahalmenak kausi ditzaketela hemengo eremuetan. Ekoizpen baten asmatzetik puntaraino ekoizteraino “balio katea” deitzen dutena Euskal Herri guzia kontuan hartuz buruan buru lor dezaketela.


Herrian apurtutakoak, konponduta edo bidean

Udalak egin ditu gestioak aseguruekin; aurreko astean salatu zituen eskolan eta iturrietan sortutako kalteak.

Herriko jaiak pasatuta, aurreko egunetan "apurketa eta baldarkeria ugari" izan zirela jakinarazi zuen Udalak. Adibidez, sanmartinetako asteburuan eskolako kristalak apurtu zituzten. Horrez gain, Lorabarri Astean eskolako umeek egindako ikazkin txabola bi aldiz apurtu dute azkenaldian; lehenengoaren ostean konpondu egin zuten, baina berriz ere apurtu egin zuten.

Honekin batera, parkeko eta Ostetako iturria ere apurtuta agertu ziren: txorrotari kolpeka txikitu zituzten. Eta bestelakorik ere bai; Udalak salatu du eskola azpian sua egin dutela "behin baino gehiagotan".

Aramaioko Udalak herritarrei eskatu die horrelako zerbait ikusiz gero abisua emateko: "Denon ardura da herria zaindu eta mantentzea".

Ez da azkenaldian horrelako gauzak gertatzen diren aurreneko aldia. Udaberrian ere izan ziren, eta Udalak bilera ere egin zuen herriko gazte eta nerabeen gurasoekin.


Eszena morea

Musikariak eta abeslariak dira, eta feministak ere bai; musika baliatu dute beren burua nahiz ingurukoena ahalduntzeko.

Rebeka Lane, Buika, Gata Cattana, Dolores O´Riordan, Genderlexx, La Furia, ZAZ, Cindy Lauper, Maixa ta Ixiar, Lady Gaga eta Gose protagonista izan dira, gaur, Entzuteko jaioak saioan.


Mankomunitateak balantze "oso positiboa" egin du hondakinen bilketaren datuen inguruan

Tolosaldeko datu orokorrei begiratuz, gaikako bilketan, etxeko hiri hondakinetan, 2015ean %60,44ekoarekin amaitu da, eta gogora ekarri dute 2011n %25,34ekoa zela.

Izan ere, 2015 urtea izan da aldaketa ezberdinak egin eta gero egoera homogeneoan mantendu den lehen urtea. Josu Amilibia mankomunitateko lehendakariak azaldu duenez, "honek balantzea egiteko aukera ederra ematen digu, eta azken urteetan egin den lanaren ondorioak baloratzeko aukera". Alderaketa 2011 urteko datuekin egin dute, ordura arte ez baitzen organikoa eta errefusa bereizita jasotzen.

Lau urte horietako eboluzioa ikusita, 2011n %74,66 bideratzen zen zabortegira, eta 25,34 gaika biltzen zen. 2015 urtean, gaika biltzen da %58,38, eta zabortegira %38,22 bideratzen da. Beste %3,40a konpostatzen dena da, hau da, herrietan bertan kudeatzen dena eta ez dena jasotzen. Zabortegira 2011n 16.179 tona bideratzen ziren, eta 2015ean 7.096 tona, beraz, horrek %56ko jaitsiera suposatzen du. Gaikako bilketa osoa kontuan izanez gero, hau da, industria eta garbiguneak barne, 2015. urtean gaika bildu dena %58,33 izan da; 2011n %32,60a bildu zen.

Amilibiak herritarrak zoriondu ditu, eta mankomunitatearen leloa ekarri du gogora: Zurekin alde ederra! "Ikusi da Tolosaldeko herritarrekin alde ederra sumatu dela. Badakigu herritarren laguntzarik gabe ezingo ginela iritsi iritsi garen punturaino", azaldu du.

Datuak hondakin mota eta herrien arabera

Tolosaldean, ontzi arinetan 2015. urtean bi mila tona inguru bildu dira, eta 2011n 800 tona inguru; beraz, %152ko igoera izan da. Beiran, 2015ean 2.250 tona eta 2011n 1.850 tona, hau da, %22ko igoera. Papera eta kartoiari dagokionez, 2015 urtean 2.618 tona, eta 2011n 2.599 tona jaso ziren, hau da, igoera %1ekoa izan da. Arropako edukiontzietan, 2015 urtean 334 tona, eta 2011n 193 tona bildu ziren, igoera %73koa izanik. Materia organikoari dagokionez, 2011n ez zen jasotzen, eta 2015ean 3.581 tona jaso dira, eta landa eremuko estimazioa eginez, 525 tona inguru bideratzen direla kalkulatu dute. Izan ere, landa eremukoa ez da jasotzen, herrietan bertan kudeatzen da organiko hori. Olioaren bilketan, 2015 urtean 61 tona eta 2011n 59 tona izan dira jasotakoak, beraz, %3 gehiago lau urteren ondoren.

Herriz herri ere eman dituzte datuak, 2015ekoak. Zehazki, gaikako bilketaren portzentaia, eta urtean biztanleko zenbat errefus kilo sortu diren:

Alegia. %82,87 eta 50 kilo.

Ikaztegieta. %83,15 eta 41 kilo.

Anoeta. %70,79 eta 68 kilo.

Irura. %73,82, eta 68 kilo.

Zizurkil. %62,52 eta 98 kilo.

Amasa-Villabona. %76,83 eta 59 kilo.

Ibarra. %77,31 eta 56 kilo.

Tolosa. %72,31 eta 95 kilo (kontuan hartu behar da Tolosan dagoen ostalaritza kopuruak eragiten duela). Andoain. %31,96 eta 232 kilo.

Landa eremuan, beste herriak sartuko lirateke: Abaltzisketa, Aduna, Asteasu, Amezketa, Altzo, Alkiza, Albiztur, Baliarrain, Berastegi, Berrobi, Lizartza, Leaburu, Hernialde, Belauntza, Larraul, Elduain, Orendain, Gaztelu eta Orexa. Kasu hauetan zuzeneko gaikako bilketa %59,07ekoa da bataz beste, eta kontuan izanez gero herrietan konpostatzen den guztia, %68,72a izango litzateke. "Kontuan hartu behar da bilketa sistema ezberdinak daudela herri horietan, hau da, batzuk %80etik gora daudela gaikako bilketan eta beste batzuk %60tik gertu", zehaztu du Amilibiak. Bataz beste, 80 kilo errefusa biztanleko jaso dira.

Datuei errepasoa egin ondoren, eta "balantze positiboa" dela berretsi eta gero, "oraindik hobekuntzarako margena" dagoela eta horretan jarraituko dutela lanean zehaztu du Amilibiak. 28 herrietatik 27 gaikako bilketan %60tik gora daudela nabarmendu du, eta horietatik asko %70tik eta %80tik gora daudela. "Herritarrei orain arte lan egiten jarraitzeko deialdia egiten diegu, denon artean eskualde hobeago eta ingurugiroarekin orekatuagoa lortzeko", gaineratu du Amilibiak.

Andoain herriaren datuak dira esanguratsuak, izan ere ez da iristen %32ra gaikako bilketan, eta horren arrazoia organikoa ez dutela bereizita jasotzen da. "Andoaingo biztanleria mankomunitatearen laurdena da, eta horrek eragiten dio bataz besteari", zehaztu du Amilibiak. Datuen alderaketa 2011 eta 2015 bitartekoa dela gogora ekarri du Patxi Amantegi mankomunitateko lehendakariordeak, eta Andoainek 2011ko datuetan jarraitzen duela nabarmendu du, "errefusa eta organikoa edukiontzi berdinean jasotzen baita, hau da, 2011n genuen eszenarioan daude, guk abiapuntu hartutakoa".

Mankomunitatean aurreko batzarrean aho batez onartu zen dekalogo bat, etorkizunera begira oinarri batzuk finkatzeko. "Herri asko %70 edo %80ko tasetan egon arren, eta ikusita bataz bestekoa %60ean dagoela, adostu zen mankomunitate bezala %60 horretatik jaistea ezingo zela onartu", azaldu du Amilibiak. "Tasa handiagoa duten herrietan, saiatu beharko lirateke portzentaje hori mantentzen. Marko horren barruan falta den herria Andoain da eta egoera aztertzen ari dira, eta beraien eta denon nahia da urte honen barruan saiakera egitea portzentaje hori hobetzeko".

Bere aldetik, Patxi Amantegik azaldu du mankomunitateak zehaztutako gutxieneko %60a gaindituko dela "esfortzu gehiegirik gabe. Kolaborazio pixka batekin, ez dugu zertan jatsi behar. Margena dago eta horren gainetik ibili gaitezke". Amantegik gaineratu duenez, "kontzientziazio lana etengabe egin behar da mankomunitatearekin batera. Edozein aldaketa egin behar denean, pilak jartzen ditugu, gero erlaxazio puntu bat egon ohi da, eta herri bakoitzaren ardura izan behar da tentsio puntua mantentzea". Mankomunitateko lehendakariordeak azaldu duenez, tasatik jaistea "ekologikoki ez da komeni, baina ekonomikoki ere ez: gehiago ordainduko dugu gaizki egiten badugu. Datozkigun aldaketei ere aurre egin behar diogu. Jendeari esan behar zaio ondo egin behar direla gauzak, denoi komeni zaigulako eta ekonomikoki errentagarriagoa delako bai udalentzako, mankomunitatearentzako eta herritarrentzako". Amilibiak gaineratu duenez, "datuak azaldu ditugu 2015eko egoera erakusteko, eta egoera oso ona da, salbuespen batekin. Denok kontuan izan behar dugu egoera hau aurrera jarraitu eta hobetzen joateko".


Cummings, Mediterraneoko Tourraren lider berria

Jardunaldiak bi proba izan ditu, goizean eta arratsaldean. Aurrenekoan John Degenkolb (Giant Shimano) alemaniarra izan da nagusi, eta erlojupekoa Cummingsek irabazi du.

Steven Cummings (BMC) britainiarra da Mediterraneoko Itzuliaren lider berria laugarren etapa irabazita (18,2 kilometroko erlojupekoa).

Jardunaldiak bi proba izan ditu, goizean eta arratsaldean. Aurrenekoan John Degenkolb (Giant Shimano) alemaniarra izan da nagusi, esprintean Thor Hushovd (BMC) eta Sonny Colbrelli (Bardiani) gaindituta.

Arratsaldeko erlojupekoan (18,2 kilometrokoa) Steven Cummings (BMC) britainiarrarentzat izan da garaipena, eta lidergoan kokatu da. Tourra igande honetan bukatuko da, Mont Faron igoerarekin.


Mikel Labaka: "Futboletik aparte beste gauza batzuk egiteko ilusioa daukat"

Azpeitia bere herriko Uztarria Interneteko ataritik iritsi zen albistea atzo goizean. 33 urte betetzear dela, Mikel Labaka (1980-08-10) jokalari ohiak futbola uzteko erabakia hartu du. Bizitza erdia Realean eman eta gero, Rayo Vallecano Madrilgo taldean pasa ditu azken bi denboraldiak. Orain, bizitzako beste arlo batzuetan sakondu nahi du: bere bi alabak zaintzea eta ingelesa ikasten jarraitzea, besteak beste. Naturaltasunez eman nahi dio gipuzkoarrak amaiera futbolari. Eta naturaltasun osoz erantzun dio Gara-ri.

Askok ez zuten zure burua Realetik kanpo ikusten, baina duela bi denboraldi Rayora joan zinen. Orain, ia 33 urte dituzula, futbola uztea erabaki duzu. Zergatik?

Azken erabakia egun hauetan hartu dut, baina denboraldi honetan banentorren uzteko ideiarekin. Abuztuan 33 urte beteko ditut, dezente daramatzat futbolean jokatzen, bi alaba dauzkat... Futboletik aparte nire bizitzan beste gauza batzuk egiteko ilusioa daukat. Gauza horiek guztiak baloratuta, uste dut erabaki onena zela horrela utzi eta beste gauza batzuetan sakontzen hastea.

Reala utzi zenuenean prentsaurrekoa eman zenuen. Oraingoan ez duzu holakorik egin nahi izan. Zergatik?

Harro nago futbolean egindako guztiagatik. Elkarrizketak eman izan ditut, baina futbola utzi dudala esateko behar hori ez dut sentitzen. Oso kontzientea naiz nik futbola utzi dudala esatea baino gauza askoz garrantzitsuagoak daudela egun gizarte honetan. Badakit nire bizitzako parte garrantzitsu bat dela futbola, baina niri eta nire ingurukoei eragiten digun erabaki bat da. Orduan, naturaltasunez egin nahi dut.

Nola baloratzen duzu futbolean egindako ibilbidea?

Oso positiboa izan da. Zortea izan dut futbol profesionalean urte dezente jokatzen jarduteko, eta niretzat pribilegio bat izan da. Momentu, egoera eta jende pila bat ezagutu ditut. Gehiago ezin izan dut egin, beraz, lasaitasun horrekin gelditzen naiz; momentu guztietan saiatu izan naiz ahal nuen onena ematen.

Realean zentratuz, zer eman dizu talde txuri-urdinak zure ibilbidean zehar?

Realean 16 urtetik 31 bete arte egon naiz; hamabost urte dira, ia bizitza erdia. Momentu eta bizipen asko ditut. Oraindik ere lagun onak ditut, nire bizitzan garrantzitsuak direnak. Ekonomikoki ere, egonkortasun bat eman dit, baina batez ere futbolean jokatzea izan da niretzat garrantzitsuena. Espero dut lagun horiek niri bizitzatik sekula ez ateratzea.

Eta zer eman dio Mikel Labakak Realari?

Kirol ikuspegitik, zale bakoitzak baloratu beharreko kontua da. Baina nik emateko nuen guztia eman diot. Nire partetik, dena jarri dut eta lasaitasun horrekin geratzen naiz.

Zein momentu gogoratuko zenuke zure ibilbidean?

Une onak eta txarrak aipa nitzake, baina debutatzen duzun unea edo Realarekin igoera lortu genuen unea gogoratuko nituzke. Pertsonalki, Euskal Herriko selekzioarekin jokatzeko aukera izatea berezia izan da, jokatu dudan partida bakoitza berezia izan den bezala. Une zoriontsu asko izan dira, eta sufritu ere sufritu dugu. Hori bai, ez nuke une horietako bat bera ere borratu nahiko.

Euskal Selekzioa aipatu duzula, kasualitateak kasualitate, Anoetan jokatu zenuen azken partida kamiseta horrekin izan zen. Zer sentitu zenuen?

Orain konturatu naiz datu hortaz. Orduan ez nekien nire azkeneko partida izango zela. Poz handia sentitzen da zelaian zaudenean Euskal Herriko selekzioarekin jokatzen; baina, bestetik, pena handia da egoera oraindik ere horrela egotea. Danoi dagokigu Euskal Herriko selekzioaren ofizialtasunaren alde pausoak ematen segitzea. Dena den, etorkizunari itxaropentsu begiratzen diot. Uste dut herri honek benetan nahi duela selekzioaren ofizialtasuna; aukerak daude eta egin egingo da.

Reala utzi behar zenuela jakinarazi zenuen momentu hura, gogorra izan al zen zuretzat?

Bai, oso gogorra. Italian nengoen Realarekin denboraldiaurrea egiten, eta Italiako kontzentrazio hori utzi eta Azpeitira bueltatzea jakinda Reala utziko nuela, oso gogorra egin zitzaidan. Momentu hori oso momentu berezia bezala gordeta daukat. Prentsaurreko hartan, gainera, inguruko lagun asko joan ziren babesa ematera; oso berezia izan zen niretzat.

Eta hemendik aurrera, zer egiteko asmoa duzu?

Orain ez daukat luzarorako proiekturik. Normal bizi nahi dut, jende guztia bizi den bezala. Oso gutxi gara futboletik bizi garenak, eta, aldiz, gehiengo handi bat osatzen dute futboletik aparte bizi direnek. Nik horiek bezala bizi nahi dut: normal, naturaltasunez, bi alabak zaintzen, Madrilen hasitako ingeles ikasketekin jarraituz... Entrenatzaile izateko bi titulu ere badauzkat. Epe motzean ez naiz pentsatzen hasi, baina etorkizunean ez diot ezerri ateak ixten.

Egunen batean Realan ikusten al duzu zeure burua?

Oso goiz da hori esateko. Ez diot aukera horri aterik itxiko, baina, futbola utzi badut, ez da horretan pentsatzen ari naizelako.


Sinple bezain mingarri

Slawomir Mrozek hil da, gizaki garaikidearen ezinak, minak eta kontraesanak agerian utzi zituen idazlea

Ustez aparteko arazorik eragin behar ez zion ebakuntza baten ondotik indarra berreskuratzen ari zela —joan den ostiralean irten zen erietxetik—, usterik gutxienean, bat-batean hil zen herenegun Slawomir Mrozek idazle poloniarra, 83 urte zituela, Nizan (Frantzia). Idazle gisa, gizaki garaikidearen ezinak, minak eta kontraesanak sinpletasun harrigarriko narrazio maiz absurdoen bidez zorrotz azaleratzen asmatu zuen.

Borzecin-en (Polonia) jaio zen Slawomir Mrozek, 1930eko ekainaren 29an. Krakoviako goi mailako kazetaritza eskolan ikasi zuen. Kazetari gisa egin zuen lan hasieran, baina antzerkigintzarako eta ipuingintzarako —ipuin labur eta hiperlaburretarako bereziki— sena eta grina ere goiz erne zitzaizkion. Elefantea ipuin bildumarekin (1950) hasi zen ezagun egiten idazle gisa. Poloniako Langileen Alderdi Batuko kide egin zen, baina 1953an estalinismoak gerra osteko Polonian egindako sarraskiak salatu zituenetako bat izan zen. Poliziak (1956) antzerki lanean gizarte konformistaren salaketa zorrotza egin zuen. Umorezko parabola txikiak kontatzen zituzten antzerki obra labur arrakastatsuak kaleratu zituen ondorengo urteetan, hala nola Bertrand, Strip-tease eta Itsasoan. Ordurako Frantzian bizi zen.

Tango antzerki lan arrakastatsuari esker (1967), Mrozeken ospea Mendebaldeko Europa osora zabaldu zen. Haren lanik konplexuena da; interpretazio askotara dago zabalik: batzuek burgesiaren kontrako satira gisa ikusi izan dute; estalinismoaren kontrako iruzur gisa beste batzuek, lan kostunbrista bat edo vaudeville bat denik ere izan da.

'Pott' aldizkarian, 'Elefantea'

Pott aldizkariaren bigarren zenbakian (1978ko azaroan) Mrozeken Elefantea ipuina argitaratu zuten, euskaraturik eta itzultzailearen sinadurarik gabe, Pott bandako kideek. Nahiz eta haren lan gehiagorik ez den euskaratu hurrengo urteotan, hainbat euskal idazlek aipatu dute tarteka Mrozek. Adibidez, Kirmen Uribek Mrozek izenburuko zutabea argitaratu zuen BERRIAn, 2003ko uztailean, idazlea omenduz, haren Iraultza ipuinaren euskarazko egokitzapen laburtu baten bitartez.


Zestoako baserritarrekin azoka antolatzeko asmoa du udalak

Orioko azokara joaten den saltzaileetako bat (Aiora Larrañaga/Hitza)

Zestoako Udaleko Baserri Sailak baserritarrentzako informazioa banatu du etxez etxe, eta herri bideak erabiltzeko, traste zaharrak eta silo bolak biltzeko eta obrak egiteko lizentzien inguruko nondik norakoei buruz azalpenak emanez. Horrez gain, herriko baserritarrekin azoka berezia antolatzen hasteko asmoa azaldu du: «Baserri Sailean aspalditik dugun ideia izan da; izan ere, garai batean baserritarrek egiten zuten azoka, baina indarra galtzen joan zen, desagertzeraino. Orain, berreskuratzea nahi dugu», adierazi du udalak. Hala, ekimena Urkomerekin elkarlanean abiatzeko asmoa du udalak, eta horretarako deialdia zabaldu du; azokan parte hartu nahi dutenek 943-14 70 10 telefonora deituta edo ingurugiro@zestoa.net helbidera idatzita jarri daiteke harremanetan. Hasiera batean, azoka hilero egiteko asmoa dute, baina herritarren erantzunaren arabera erabakiko du aurrera egin ala ez. Hala eginez gero, abuztua baino lehen hastea aurreikusten du.

Silo boloen egutegia martxan

Bestetik, ganaduentzako belarra silo boletan biltzeko zerbitzua martxan jarri dute beste urte batez udalak eta Urkomek. Hileko bigarren asteartetan jasoko dituzte, eta plastikoak bezperan utzi behar dituzte. Horrez gain, landa bideei dagokienez, gogoratu dute egurra ateratzeko eta garraiatzeko fidantza bat ordaindu behar dutela. Era berean, hainbat obra egin behar dituztenean udal baimena behar dutela gogoratu du; informazio gehiago udalera jota aurkitu daiteke.


ZUZENEAN: Euskal kultur sorkuntzaren komunikazio eta transmisioari buruzko jardunaldiak

HIZLARIAK AEK: Mertxe Mugika Bertsozale elkartea: Ixiar EizagirreEHU: Iratxe Retolaza EHU: Ismael Manterola EHU: Lore Erriondo Euskal Herriko Antzerkizale Elkartea: Eneritz Artetxe HUHEZI; Nekane Goikoetxea Ikastolen Elkartea: Imanol Igeregi Taupaka: Josu Bergara Topagunea: Manuel Moreno UEMA: Xabier Aizpurua


Gurutze Gorriaren esker ona jostailu berrien bilketa kanpainan jasotako laguntzagatik

Debagoieneko Gurutze Gorriak amaitutzat eman du jostailu berrien bilketa kanpaina. "Hilabete oso bizia izan da, baina boluntarioei esker proiektua aurrera eramatea lortu dugu. Debagoieneko herritar guztiei eskertu nahi dizuegu zuen parte hartzea", adierazi dute.

Debagoiendarren laguntzari esker jostailu berrien %50a lortu da eta gainerako %50a txekeekin erosteko aukera izango dutela jakinarazi dute Gurutze Gorrikoek. Esker on hitzak dituzte: "Alde batetik, herritarrei parte-hartzea eskertu nahi diegu. Gizarte bazterketa arriskuan dauden 96 familien eta 193 haurren beharrak asebete ditugu herritarren laguntzari esker. Beste alde batetik, eskerrik beroenak Arrasateko Eroskiri hipermerkatuan bertan kanpaina egiten uzteagatik, Arrasateko Ointxe Saskibaloi Taldeari, Ulma fundazioari eta Aretxabaletako Udalari".

Datu onak

Udal bakoitzetik jaso ditugun eskaera guztiei erantzun diete, ondorengo herrietan banatuta: Antzuolan lau eskaera, Aretxabaletan 52, Arrasaten 43, Bergaran 18, Elgetan sei, Eskoriatzan 21 eta Oñatin 49.

Bilketa mahaietan, 98 jostailu berri jaso dituzte eta gainontzeko 95 jostailuak, donazio eta jostailu-txekeen bitartez erosi dira: "Herritarren eta enpresen diru-laguntzei esker eskaera guztiei aurre egitea lortu dugu, horrela Debagoieneko umeak zoriontsu eginez".


Guttiago falta da 2011ko Sanferminetarako Lesakan

Asteburuko jende oldearen eta besten ondotik, lasaitasunera bueltatu da herria

Aurtengoei aio erran eta guttiago falta da 2011 urteko Sanferminetarako. Sei eguneko besta handien bestondoa bizi dute Lesakan. Besta luzeak eta ikusgarriak izan dira eta aurtengoan, ez da eguraldiaren kexurik, nahiz eta zenbait egunetan beroa itogarria izan den.

Aurtengoei aio erran eta guttiago falta da 2011 urteko Sanferminetarako. Sei eguneko besta handien bestondoa bizi dute Lesakan. Besta luzeak eta ikusgarriak izan dira eta aurtengoan, ez da eguraldiaren kexurik, nahiz eta zenbait egunetan beroa itogarria izan den.

Bezperan, Ramon Etxenikek bota zuen lehenbiziko suziriak abiatu zuen sei egun luzeko besta. Zugarramurdiarra sortzez, 31 urte daramazki Lesakan bizitzen Etxenike eta azken 30etan Irain eskolako atezaina eta udal langilea da. Azaroan erretiroa hartuko duela-eta txupinazoa botatzeko ohorea kontent hartu zuen. Lehen egun horretan, ttikien tanborrada, helduena, musikariak eta Tantirudantza euskal folklore taldearen emanaldia izan ziren.

San Fermin egunean, herriko zaindariak ez ezik ezpatadantzariek hartu zuten protagonismoa. Zubigainekoa ederki dantzatu zuten eguerdian eta arratsaldean bertze horrenbertze egin zuten plazan, Pello Etxebeste kapitainaren Aurreskua barne.

Peñen eguna, oroitzapenerako eguna ere izan zen. Irrintzi taldekoek Fermin Altzugarai gogoratu zuten tanborradan. Beteranoekin batera, aurten Kostata peña ere atera da lehen aldiz, 13-14 urteko neska-mutikoekin osatua. Latsaga peñakoek azken urteetan hildako peñakideen aldeko brindisa egin zuten eta Kilkerrak peñakoek, duela 10 urte hildako Josetxo Tainta ere gogoan izan zuten. Oroitzapena eta besta, ez baitira elkarren aurkakoak. Peñen jautsieran, bero itogarriari aurre egin zieten koadrilek, ahal bezala.

Azkeneko hiru egunak, haurrena, bikoteena eta igande eguerdia bitarte, izan ziren jendetsuena, jende olde handia erakarri baitzuten aurten ere Lesakako Sanferminek asteburuan.


Igoera lortzeko aukerarik gabe gelditu da Añares Rioja ISB

Añares Rioja ISBk galdu egin du Logroñoko Campus Promete taldearen aurka, eta multzoko bigarren neurketa galdu duenez, igoera lortzeko aukerarik gabe gelditu da.

DIA Ligara igotzeko aukera guztiak agortu zaizkio Añares Rioja ISBri. 59 eta 84 galdu dute Luis Agirreren neskek Tenerifeko La Laguna herrian Campus Promete talde errioxarraren aurka. Multzoko bigarren neurketa jokatu dute gaur eguerdian, eta aukerarik gabe gelditu da ISB. Aukerarik gabe, baina igoera faseko hirugarren eta azken neurketa jokatuko du bihar Hijolusa taldearen aurka, 13:00etan. Atzo, osteguna, kolpea jaso zuen Luis Agirre entrenatzaileak zuzentzen duen taldeak luzapeneko azken segundoan ISE CB Almeria taldearen hiruko saskiratzea jaso eta 67 eta 68 galduta.


Etxez etxeko bisita susmagarriak izan dira azkenaldian

Ongintza Zerbitzutik jakinarazi dute azkenaldian hainbat lagun ibili direla etxez etxe, besteak beste Oarso kalean, Zerbitzuaren izenean sinadurak biltzen. Zerbitzutik jakinarazi dute jende hori ez dela Ongintza Zerbitzukoa eta erne egoteko. Era berean, jakinarazi dute Ongitza Zerbitzuko bisitak egiteko beti aldez aurretik jakinarazten dutela.


Maialen Etxanizek ikusleen saria jaso du Euskadiko Gazteria Kontseiluaren bideo lehiaketan

Euskadiko Gazteriaren Kontseiluak (EGK) antolatutako Recacciona lehiaketan ikusleen saria jaso du Maialen Etxaniz azpeitiarrak. A ze parea, hezkuntza eta gazteak! lelopean antolatu zuen lehiaketa EGK-k eta 16 bideo aurkeztu dituzte, guztira. Internetez 554 lagunek eman dute bozka, eta boto gehien Etxanizen Ikastea baldin bada helburua... bideoak jaso ditu.

Atzo, asteazkena, egin zen sari-banaketa ekitaldia Bilbon, eta bertan izan zen Etxaniz. 400 euroko diru-saria jaso du azpeitiarrak.


Jon Garmendia ‘Txuria’ Madrilera eraman dute

Jon Garmendia Txuria eta Ekain Rodriguezen aurkako euro aginduak atzo gauzatu zituzten eta Muret-Seysseko presondegitik Madrilera eraman zituzten. Entzutegi Nazionalera eraman eta prozedura notifikatuta espetxeratu zituzten atzo bertan. Askatasunak salatu du bi atxilotuak oso egoera gogorrean egon direla Muret-Seysseko espetxean eta isolamenduan sartu zituztela patioan Euskal Preso Politikoen eskubideak aldarrikatzeagatik.


"Gizakien eragina handia da basoan eta bertako espezieak oso gutxi dira"

Oso gureak bezala hartzen ditugu basoak, ikono naturalik ohikoena dugu, gertukoa eta gurea. Zuhaitzek dominatzen duten eremu naturala dira basoak. Gizakiaren interbentzioak basoak eraldatu ditu. Tolosaldean ere ezaguna dugu, papergintzak horrela eskatuta, pinua sartu zen gure basoetan. Espezie autoktonoak gurean %10 dira, gutxi gora behera.


Asteburuko kirol emaitzak

Kulturalak puntu bat ekarri du Amurriotik; Berrizek bururik altxatu ezinda segitzen du eta berriro ere galdu egin du.

FUTBOLA HIRUGARREN MAILA Amurrio 1-1 Durangoko Kulturala Berdinketak ez die balio ez batari eta ez besteari. Elgoibar eta Portugaleteren garaipenak urrundu egin ditu play off postuak. Orain Kulturak sei puntura du laugarren postua. OHOREZKO MAILA Berriz 0-1 Apurtuarte Lutxanak berdindu egin du eta Gatikak galdu. Emaitza horiek salbatu dute jardunaldia berriztarrentzat. Berriz larri dabil azken hirugarren tokian. LEHENENGO ERREGIONALA (gizonak) Urduliz 1-1 Iurretako Elorrio 1-1 Basconia Errigoiti 1-0 Zaldua Ematen du Iurretako eta Elorrio ados ipini direla. Asteburu honetan ere emaitza bera lortu dute; baina oraingoan ez dute irabazi, berdindu baino. Bigarren eta hiurgarren segitzen dute sailkapenean. Bestalde, astegun honetan bere sasoian haizetearen ondorioz atzeratutako derbia jokatuko dute Elorrion. BIGARREN ERREGIONALA (gizonak) Abadiño 1-0 Askartza Sailkapenaren erdian eroso dabil Abadiño, baina garaipen hau ondo etorri zaio jaitsiera postuak hamar puntura uzteko. HIRUGARREN ERREGIONALA Loiu B 1-3 Berriz Ezkurdi 3-2 Elorrio B Extremeño 1-0 Azkorri LEHENENGO ERREGIONALA (emakumeak) Iurretako 0-0 Barakaldo Behean dabil Iurretako, baina Deustoko Neskak taldea 12 puntu azpitik du, beraz oraindik alde polita du jaitsiera postuekiko. BIGARREN ERREGIONALA (emakumeak) Elorrio 11-1 Basauritar emakume ARETO FUTBOLA OHOREZKO A MAILA Burlades 3-3 Sasikoa Durangoko taldeak emaitza ona lortu zuen Burladesen kontra, baina jardunaldiko beste hainbat emaitza Sasikoaren interesen kontrakoak izan dira. Soloartek irabazi egin zion Aretxabaletari (3-2) eta, ondorioz, Sasikoa harrapatu dute sailkapenean; Tecuni Bilbok 8-3 jipoitu zuen Donostiako Zuzenbide azken sailkatua eta Sasikoarengandik bost puntura ihes egin du. OHOREZKO B MAILA Elorrioko Buskantza 1-6 Allerru Goiko postuen lehian Elorriok Allerrurengandik puntu bira jartzeko aukera zuen, baina Allerruk erraz irabazi zien. Orain Elorrioko Buskantza seigarren dago eta zortzi puntura dute Allerru bigarren sailkatua. GOREN MAILA Ibaizabal 5-5 Mallabia Bastida Lehen bi sailkatuek ikuskizun bikaina eskaini zuten eta azkenean berdinketa. Mallabia Bastidak lider darrai 53 punturekin eta hiru puntura mantentzen du Ibaizabal. LEHENENGO ERREGIONALA Pozgarri 3-1 Abadiñoko Gaztetxie Elorrioko B 0-1 Atxure Bakio Freunde 4-3 Presion Break Abadiñoko Lagun 6-0 Arabella Galdu arren, Elorriokok oso itxura ona eskaini zuen liderraren kontra. Euren partiduak irabazita Presion Break eta Abadiñoko Lagunek goiko postuetan segitzen dute. BIGARREN ERREGIONALA Kurutziaga Ikastola B 12-1 Egartsuak Lagun Onak B 2-8 Mendibeltz Dantxari 2-2 Gu Lagunak Gernikaren porrota aprobetxatuta (2-3 Begoñazpi hirugarren sailkatuaren kontra) Mendibeltz lider ipini da berriro. Kurutziaga lidertzatik hiru puntura dago. SASKIBALOIA NAZIONAL MAILAKO IGOERA FASEA Tabirako Baqué 83-80 Goierri Verkol Irabazi arren, Tabirakok urrun du igoera postua, hiru garaipenera, hain zuzen. NAZIONAL MAILA (emakumeak) Tabirako 67-51 Ardoi Azkenengo lau postuetatik hiru irabazita Durangoko taldea seigarren kokatu da. Hala ere, goragoko postuak urruti ditu. Esaterako, Las Gaunas bosgarren sailkatua hiru garaipenera du. ERRUGBIA EUSKAL LIGA (gizonak) Durango Ilarduya 24-9 Uribealdea EUSKAL LIGA (emakumeak) Atletico San Sebastian 0-54 Durango-Arrasate PILOTA XVI. SAN PRUDENTZIO TXAPELKETA KADETEAK Rico-Pradera 18-12 Angiozar-Bikuña Ruiz-Sedano 18-10 Aizpuru-Eizmendi Egiguren-Murga 10-18 Etxebarria-Ziarrusta Garcia-Andueza 18-16 Mugika-Elustondo Atutxa-Hernandez 18-11 Eskudero-Jauregi Garcia-Perez 18-4 Murua-Mujika GAZTEAK Bilbao-Cilaurre 18-1 Zulueta-Ouro Artola-Zabala 18-5 Aketxe-Urresti Lopez.Izurieta 14-18 Gayurralde-Jaka


Wukrorekiko elkartasun bazkaria

Wukrorekiko elkartasun bazkaria da datorren igandean eta txartelak saltzen ari dira Biterin, Goiz Eguzkin, Kixkalen, Aralarren, Galerias Buen Precion, Iruretagoienan eta Eguzkin. Bihar dituzte txartelak kentzekoak eta jendeari eskatu diote gaur eta bihar erosteko, nahiz eta ferian ere salduko dituzten.


Zinema Eraikitzen sailak bost opera prima eta bigarren film bat aurkeztuko ditu

Zinema Eraikitzen sailaren 34. edizioan, 181 filmek eman dute izena, baina horietatik sei aukeratu dituzte. Argentina, Bolivia, Txile eta Uruguaiko ekoizpenak proiektatuko dituzte Zinemaldian.

Donostiako Zinemaldiak antolatzen duen Zinema Eraikitzen sailaren 34. edizioak sei film aukeratu ditu, eta horietatik bost lehen lanak dira, Zinemaldiak ostegun honetan jakitera eman duenez. Ekimenak Latinoamerikako zinemagintzako profesionalen ekoizpena bultzatzea du helburu.

Ekoizleei diru-laguntzak emateaz gain, aukeratutako filmak nazioartean zabaltzen laguntzen du "erreferentziazko elkargune" bihurtu den plataformak. Izan ere, Donostia Zinemaldiak eta Cinelatino Rencontres de Toulouse zinemaldiak (Frantzia) elkarlanean antolatzen duten Zinema Eraikitzen sailak Latinoamerikako film luzeen ekoizpena babesten du.

Aurtengo Zinemaldian, Argentina, Bolivia, Txile eta Uruguaiko ekoizpenak proiektatuko ditu urtean bi deialdi izaten dituen ekimen horrek.

Donostiako Zinemaldiak jakinarazi duenez, ondorengoak dira hautapen batzordeak aukeratutako lanak: Joaquin Peñagaricano eta Pablo Abdalaren Mateina (Uruguai, Brasil eta Argentina); Lucia Garibaldiren Los tiburones (Uruguai eta Argentina); Sebastian Muñozen El Principe (Txile eta Argentina); Carlos Piñeiroren Sirena (Bolivia); Nicolas Savignoneren Ni heroe ni traidor (Argentina), eta Omar Zuñigaren Los fuertes (Txile).

Zinema Eraikitzen sailaren 34. edizioan, 181 lanek eman dute izena, baina horietatik sei aukeratu dituzte: bost opera prima eta bigarren film bat.

Azken edizioetan Donostian eta Akitaniako Tolosan aurkeztutako filmetatik bost Horizontes Latinos sailaren aukeran sartu dituzte aurten.


Sirian zer gertatu zen esan dute Nazio Batuek, baina ez nork egin zuen

Ez dute esan arma kimikoak nork bota zituen, hori ez zelako euren zeregina, gasaren eta hori botatzeko erabilitako jaurtigaien aztarnak bilatzea baizik.

Nazio Batuetako ikuskatzaileek egiaztatu dute joan den abuztuaren 21ean arma kimikoak erabili zirela Damasko kanpokaldean. Ez dute esan nork bota zituzten, hori ez zelako euren zeregina, gasaren eta hori botatzeko erabilitako jaurtigaien aztarnak bilatzea baizik.

Hainbat aspektu interesgarri adierazi dituzte. Bateti: Sarin gasa izan zela erabilitakoa, sarin industriala zehatz esateko, Saddan Husseinek kurduen kontra 1988. urtean erabilitakoa baino kalitate hobekoa beraz.

Bestetik: gasa jaurtitzeko erabilitako misilak ere misil industrialak zirela, ez ziren beraz etxean egindakoak eta errusieraz egindako inskripzioak zituzten. Eta, horrez gain, misil horiek egindako bidea ikusita zehazten dute Siriako armadaren kontrolpean dauden guneetatik jaurti zirela errebeldeen kontrolpean dauden guneetara. Guzti hori aintzat hartuta, Estatu Batuek, Frantziak eta Erresuma Batuak baieztatu dute ez dagoela zalantzarik Assad presidente siriarraren soldaduak izan zirela arma kimikoak erabili zituztenak. Errusiak Assad defendatzen segitzen du eta orain zera dio: agian errebeldeek misil horiek lapurtu eta sarin industriala lortu ahal izango zutela. Batzuen eta besteen jarrerak argi erakusten dute ze zaila izango den irtenbide diplomatiko bat aurkitzea. Washingtonek eta bere aliatuek eskatzen dute Segurtasun Kontseiluak onartu dezala Siriaren kontra indarra erabiltzearen aukera jasotzen duen erresoluzioa. Moskuk eta bere aliatuek ordea ez dute Segurtasun Kontseiluak indarraren erabilera baimentzerik nahi. Dena den, bide diplomatikoak gaur gaurkoz oraindik zabalik segitzen du.


Gurpil gaineko salaketa

11 auzipetuen egoera gogorarazteko eta 3 presoen askatasuna aldarrikatzeko auto-karabana batek Sakana zeharkatu zuen larunbatean. Egun horretan bi hilabete bete ziren Guardia Civilak Altsasun sarekada egin zuela. Herri-asanbladaren deialdiari erantzunez, 30 bat ibilgailuk osatutako karabanak herriz herri “polizia-muntaia” salatu zuen. Bestalde, herri-asanbladak antolatuta, domekan Burunda frontoiko beheko harmaila guztia bete zuen jendeak, Porrotx pailazoaren ikuskizunarekin gozatzeko.


Uribetxeberria aske uzteko eskatu du haren abokatuak Madrilen

Auzitegi Nazionalean egin dute eskaera; espetxe zaintzako auzitegi medikuen txostena eskatu du epaileak

Josu Uribetxeberriaren abokatu Ainhoa Bagliettok presoa aske uzteko eskatu du Espainiako Auzitegi Nazionalean. Bi bidetatik egin du eskaera: batetik, Espetxe Zuzendaritzari eskatu dio presoa baldintzapean aske uzteko, gaixotasun larri eta sendaezina duela argudiatuta. Bestetik, zigorra berehala eteteko ere eskatu du abokatuak. Eskaeraren ondorioz, Jose Luis Castro espetxe zaintzako epaileak presoaren egoeraren inguruko txostena eskatu die Auzitegi Nazionaleko auzitegi medikuei. Ondoren, epaileak fiskalari pasako dio txostena, azter dezan Uribetxeberria aske uzteko eskaera egokia ote den.

Donostia ospitalean dago Uribetxeberria asteazkenetik, Espainiako Barne ministerioak presoa hurbiltzea erabaki ondoren. Metastasia du, eta Herrira-k oroitarazi du presoaren egoera «atzera bueltarik gabekoa» dela. Horregatik, Uribetxeberriak aske eta etxean egon behar duela aldarrikatu du beste behin Herrira-k. Gaur, berriz, agerraldi publikoa egingo du preso eta iheslarien eskubideen aldeko mugimenduak Donostia ospitalean.

EH Bildu, deialdiarekin bat

EH Bilduk ohar baten bidez adierazi du bat egiten duela larunbatean Arrasaten egingo den manifestazioarekin. Josu askatu! Hamalauak herrira! lelopean egingo da mobilizazioa, 17:30ean, Arrasateko plazatik abiatuta. EH Bilduk dei egin dio euskal gizarte osoari mobilizazioan parte har dezan.

Modu horretan, koalizioak Uribetxeberria bera eta gaixotasun larri eta sendaezinak dituzten gainerako presoak berehala aske uzteko exijitu dio Espainiako Gobernuari. EH Bilduk uste du presoa Donostiara ekartzea ez dela nahikoa, eta adierazi du Espainiako legediaren arabera «dagoeneneko etxean eta aske» egon behar lukeela. Espainiak aplikatzen duen espetxe politika «salbuespenezkoa eta mendekuan oinarritua» dela ere salatu dute, eta Euskal Preso Politikoen Kolektiboa ahuldu eta konponbide prozesua hondoratzea duela helburu: «Espetxe politika hau deuseztatzeko garaia da, Espainiako egungo legedia bera errespetatzen ez duelako, eta muzin egiten dielako Europako Giza Eskubideen Auzitegiaren aginduei».


Talde argentinar baten bisita izango dute gaur, Altamiran

ORDIZIA // Ordizia Rugby Elkarteko infantil federatuek Argentinako Bigornia RC taldearen bisita jasoko dute gaur 18:30ean. Talde argentinarra Europan egiten ari den birako geldialdia izango da Ordiziakoa.


Ehunka lagun bildu dira 'Ateak ireki'-rekiko elkartasunean

19:00etan Iruñeko Udaletxe plazan "modu baketsuan eta adierazpen askatasunaren alde" elkartzera egindako deiari jarraituz, ehunka lagun bildu dira. Hedabide ugarik eman diote babesa itxitako atariari.

Espainiako Gobernuak Nafarroan duen ordezkari Carmen Albak debekatu egin zuen gaur arratsaldean Iruñean Ateak Ireki atariaren deitutako elkarretaratzea, baina protestari eustea erabaki dute antolatzaileek. Azaldu dutenez, mobilizazioa prestatzeko baldintzak bete dituzte, deialdia gutxienez hamar egun lehenago jakinaraziz. Arazo teknikoak zirela medio, ordea, jakinarazpena ez zen garaiz iritsi, eta protesta ez du baimendu Albak.

"Ateak Irekik uste du adierazpen askatasunaren aurkako eraso berri baten aurrean gaudela, Ateak Irekiren itxierari jarraituz", azaldu dute. Antolatzaileen iritziz, Espainiako Gobernuak Nafarroan duen ordezkariak "ahalegin bat" egin beharko luke manifestazio eskubidearen gauzatzea bermatzeko, "batez ere kontuan hartuta akatsa berea izan zela".

Atariak atxikimenduak jasotzen jarraitzen du, eta jada 44 kazetarik, bederatzi hedabidek eta eragile politiko eta sindikalek eman diote babesa, EAk, Aralarrek, Sortuk, Ezkerrak, ELAk, LABek, Eilasek, CGTk eta ESK-k, esaterako.


Milaka pertsona indarkeria matxistaren kontra irten dira Euskal Herri osoan

Genero indarkeriaren aurkako eta erabaki judizialen kontrako oihuak bereziki Mugimendu Feministak deitutako manifestazioetan entzun da, hiriburuetan.

Euskal Herriko hiriburuetako kaleak bete dituzte milaka pertsonak, indarkeria matxista errefusatzeko, Emakumeenganako Indarkeriaren kontrako Nazioarteko egunean.

Azaroaren 25 honetan Euskal Herriko Mugimendu Feministak hautatutako leloa "(In)justizia patriarkalaren gainean, saretze feminista" izan da.

Bilbon, manifestazioa eguerdian hasi da Jesusen Bihotza plazatik. Martxaren buruan izan diren milaka emakumeak "justizia patriarkala, indarkeria instituzionala" bezalako aldarriak oihukatu dituzte, eta atzerritarren legea kontra ere egin dute.

Manifestazioa Udaletxearen aurrean bukatu da. Bertan, emakumeek indarkeria matxistarekin "kokoteraino" daudela esan dute, "bitarteko gehiago eta minutu bateko isilune gutxiago" eskatu dituzte, eta justizia "heteropatriarkala" salatu dute.

Lehenago, Mugimendu Feminista epaitegien aurrean elkarretaratu da.

Iruñeko manifestazioa ere eguerdian hasi da. Milaka pertsona Gazteluko plazan bildu dira genero indarkeria errefusatzeko, "Game over indarkeria sexistari. Kitto" lelopean.

Espainiako Gobernuak Nafarroan daukan ordezkaritzaren, Parlamentuaren eta Gobernuaren aurrean igaro dira, eta erasotzaileen, erakundeen eta Elizaren aurkako leloak esan dituzte.

Hurrengoak ere entzun dira Iruñean: "bat ukitzen badute, guztiak ukitzen dituzte", "epaileak eta legeak ere konplizeak dira", "bukatu dira hitzak, ekintzak nahi ditugu", "justizia hau kaka hutsa da", "Eliza ez dadila sartu gure bizitzetan", "ez dira eroaldiak, hilketak baizik", "patriarkatua eta kapitala, itun kriminala" eta "kale eta gaua, gureak ere badira".

Iratxe Alvarez Indarkeria Sexistaren aurkako Emakumeen Plataformako bozeramaileak esan duenez, “sistema patriarkal osoari zuzendutako mezua da ‘game over’ delakoarena, emakumeen aurkako eguneroko indarkeria baimentzen duelako”.

Lehenago, "mezu argia eta irmoa" helarazi du Plataformak: "heteropatriarkatuari eta konplizeei, kitto, bukatu zaie jokoa", eta eskatu du "erasoak jasan dituzten emakume guztien erreparazioa". Justizian kalitatezko prestakuntzarik ez dagoela eta poliziak protokoloak ez dituztela betetzen salatu dute.

Mobilizazioan izan dira Maria Solana Hezkuntza sailburua eta Nafarroako Gobernuko bozeramailea (Geroa Bai); EH Bildu, Ahal Dugu, PSN eta I-Eko parlamentariak, eta Nafarroako CCOOko idazkari nagusia, Chechu Rodriguez.

Ordubete lehenago, feministek Nafarroako hiriburuko epaitegien aurrean elkarretaratzea egin dute.

Baionan, 50 bat lagun bildu dira Udaletxearen aurrean, "injustizia patriarkalaren" aurrean "autodefentsa feminista" aldarrikatu dute.

Donostian, Boulevardetik abiatu du martxa, 12:30etan, eta Alde Zaharra morez jantzi du.

Zuloaga plazan bukatu da. Bertan "injustizia patriarkala" salatu dute. Gipuzkoako hiriburuan ere epaitegien aurrean elkarretaratzea egin dute lehenago. Donostiako Maratoiaren ondorioz kale asko itxita egon dira, eta martxaren ibilbidea aldatu dute. Udalak atletismo probari lehentasuna eman izana deitoratu du Ane Txurruka bozeramaileak.

Hurrengo leloak ikusi eta entzun dira: "Indarkeria sexistari stop", "Feminismoaren kontrakoa ezjakintasuna da" eta "Baietzik ez badago, ezetz da".

Gasteizen, indarkeria sexistaren aurkako martxa 13:30etan hasi da epaitegien aurrean. Leku berean elkarretaratzea egin dute 11:00etan.

Arabako Batzar Nagusiek indarkeria matxistaren biktimen kontakizunari buruzko susmorik ez izatea eskatu dute

Azaroko osoko bilkuran, indarkeria matxistaren biktimek ordaina izateko eskubidea dutela aldarrikatu dute Arabako Batzar Nagusiek, eta horrek sufritu duten erasoen kontakizuna entzutea eta zilegi egitea eskatzen duela.

Diskriminazioaren, berdintasunik eza eta indarkeria matxistaren arteko lotura salatu dute, eta indarkeria hori giza eskubideen urraketa direla esan dute.

Salatu dutenez, "emakumeen kontakizunen susmoa izaten denean eta zalantzan jartzen direnean" eta euren hitza "gutxietsita, zikinduta eta isilarazita" denean, biktimizazio bikoitza gertatzen da, erasotzaileak justifikatuz.

Gipuzkoako Foru Aldundiaren elkarretaratze isila

Markel Olano Gipuzkako ahaldun nagusiak eta foru gobernuko kideek Aldundiaren jauregiaren aurrean egin dute elkarretaratzea, isilik, "beste behin emakumeenganako indarkeriari aurre egiteko banakako eta guztien konpromisoa" adierazteko.

Batzar Nagusietako presidente Eider Mendoza eta EAJ, PSE eta PPko batzarkideak ere bertan izan dira. Foru gobernua "gure gizartean indarkeria sexista hartzen ari den dimentsioaren" jakitun dela esan du Miren Elgarresta, Gipuzkoako Aldundiko Berdintasunerako Organoaren zuzendariak.

"Gizartearen geruza guztiak barne hartzen dituen arazo bati buruz ari gara. Horregatik beharrezkoa da berdintasun politikak zeharka jarri behar dira martxan, geruza guztietara heltzeko", esan du Elgarrestak. "Indarkeria sexistaren aurreko erantzun publiko instituzionalaren protokoloaren" balantzea egingo du bihar Olanoren Gobernuak.


Urolab taldearen martxoko egitasmoa, ostiral honetan Gaztetxearekin eskutik

Urolan ekintzailetasunaren kultura bultzatu nahi duen Urolab talde irekiak urtarrilean ekin zion bere bideari eta, hasieran zehaztu bezala, hilero saio berezi bat egiten ari dira. Ostiral honetan izango da 12 hilabete, 12 ekintza proiektuaren hirugarren saioa, eta Azpeitiko Gaztetxearekin elkarlanean antolatu dute.

Eskintzailetasunaren inguruan eztabadetzko mahai ingurua da oraingoan antolatu dutena. Ekintzaile ezberdinen jarduera ezagutzeaz gain, gai horren inguruko alderdi ugari landuko dira: bailarako ekintzailetasunaren egoera, ekintzailetasunak lanpostuen sorreran duen eragina edota ekintzailetasunaren kultura bultzatzea, esaterako.

Ostiralean, beraz, 19:30ean elkartuko dira ekintzaileak, eta dei egin diete parte hartzeko interesa duten guztiei. Pintxo eta Mintzo izena jarri diote saioari, izan ere mokadutxo bat egiteko aukera izango baitute bertaratzen direnek 3 euro ordainduta.

Parte hartu nahi dutenek izena eman beharko dute urolabtaldea@gmail.com emailaren bidez edota Gaztetxean bertan. Informazio gehiago nahi izanez gero, www.urolab.eu webgunean topa daiteke.

Hona hemen urtarrileko eta otsaileko saioen bideoak, Urolab-en eskutik:

[yframe url=’www.youtube.com/watch?v=rwdopLPv4Ls’]

[yframe url=’www.youtube.com/watch?v=4IExmfVq2pU’]


Duch rowing Team_NED, Traineru Jaitsieran

Europako Nazioarteko Traineru Jaitsiera bihurtu zaigu proba...

Orio_2019-03-09, larunbata_(16:30)

ORIAren XXV. Traineru Jaitsiera

(GAB)_GIZONAK-ABSOLUTUAK: VIII. Babyauto Bandera

(EAB)_EMAKUMEAK-ABSOLUTUAK: V. Babyauto Bandera

---------

Europako Nazioarteko Traineru Jaitsiera bihurtu zaigu proba...

Bertan izango ditugu herbeheretarrak: Duch Rowing Team.

GAB eta EAB mailatean traineru banarekin.

---------

Ea ba eguraldiak laguntzen dun eta guztia ondo joaten den.


Chicagotik Milagrosara, Moody Simphonik Band

Chicagoko Moody Unibertsitateko (MBI) zenbait fakultatetako 35 bat ikaslek osatutako banda sinfonikoa da Moody Simphonik Band, eta gaur Hernanin izango dira. Milagrosan emango dute kontzertua, 19:30etan hasita, doan.

Obra klasikoak eta soinu bandak

Taldea hainbat kontzertu ematen ari da Madril, Zaragoza, Iruñea, Donostia, Zamora, Toledo eta beste hainbat txokotan barrena, eta gaurkoan Hernanin egingo du geldialdia.

1970ean sortutako banda hau David Gaugerrek zuzentzen du egun, eta obra klasikoak eta soinu bandak interpretatzen ditu, gehienbat. Baina horrez gain, Gaugerrek berak, Chicagoko Orkestra Sinfonikoko tronpetista izanik, bakarlari lanak ere egingo ditu, eta era berean, beste hainbat musikari profesional izango ditu lagun, eta baita aukeraketa bat gainditu duten Estatuko 15 musikari gazte ere.

Kontzertua doan izango da, eta Hernaniko kristau eliza ebanjelikoak antolatu du.


Kutxabankeko kutxazain automatiko bati eraso diote Ugaon

Ugaoko alkateak erasoa salatu eta EAJk euskal aurrezki kutxekin duen "konpromiso historikoa" berretsi du.

Ezezagun batzuek molotov koktel bat jaurti dute Kutxabankeko kutxazain automatiko baten aurka, Ugaon, Segurtasun Sailak aditzera emandakoaren arabera.

Erasoa 02:15ean izan da, eta suhiltzaileak bertaratu dira sugarrak itzaltzera.

Suaren ondorioz, kutxazainaren pantaila eta teklatua kaltetu dira, eta gainerako elementuak belztuta geratu dira.

Alkateak erasoa salatu du

Ekaitz Mentxaka Ugaoko alkateak erasoa salatu eta EAJk euskal aurrezki kutxekin duen "konpromiso historikoa" berretsi du.

Alkatearen iritsiz, "Euskadik lasaitasuna, egonkortasuna eta konfiantza behar ditu, ekonomia garapenean aurrera egiteko".


Gizon bat atxilotu dute Getxon sexu eraso bat egitea leporatuta

Lan elkarrizketa faltsu baten harira andrazko batekin harremanetan jarri eta hura bortxatzea egozten diote

Eusko Jaurlaritzako Segurtasun Sailak zabaldu duen informazioaren arabera, asteazkenean jazo zen erasoa. Gizon batek hitzordua zuen andre batekin, adineko pertsona bat zaintzeko lanpostu baterako elkarrizketa egin behar ziolakoan. Areetan elkartu ziren, eta handik etxera joateko proposamena egin zion gizonak andreari. Behin etxera igota, eraso egin ziola kontatu du emakumeak; sofan esertzeko esan zion, eta atzetik gerturatuta, galtzak kentzera behartu, eta bortxatu egin zuen.

Atzo atxilotu zuten ertzainek gizona, Areetan bertan.


Ezkurdia San Mateotako finaletik kanpo

Olaizolak eta Rezustak 22 eta 10 irabazi zieten atzo Ezkurdiari eta Aretxabaletari eta igandeko finalerako sailkatu ziren. Gaur Bengoetxeak eta Martijak Altuna eta Imaz izango dituzte aurkari eta bertatik aterako da beste finalista

Joseba Ezkurdia ez da Logroñoko San Mateotako final handian egongo, atzoko partida galdu eta gero. Ezkurdiak eta Aretxabaletak Olaizola eta Rezusta izan zituzten aurkari, jokoan asko zuen partidan. Hasieratik aurreratu ziren Olaizola eta Rezusta, baina 7 eta 7ra arte, ongi eutsi zuten Ezkurdiak eta Aretxabaletak. Baina hor hasi zen Olaizolaren eta Rezustaren festa eta Ezkurdiaren eta Aretxabaletaren zorigaiztoa. Ezker gantxoarekin min asko egin zuen Olaizolak, eta atzeko koadroetan sendo zebilen Rezusta; Ezkurdiak eta Aretxabaletak defentsa lan itzela egin zuten, baina erasorako apenas tartetik ez, eta ezin izan zioten ekaitzari aurre egin. Azkenean, 22 eta 10 gailendu ziren Olaizola eta Rezusta, eta beraiek izango dira San Mateoetako lehen finalistak.

Beste multzoan, B multzoan, gaur erabakiko da nor den beste finalista. 19:15etik aurrera Adarragan jokatuko den jaialdian Altunaren eta Imazen kontra lehiatuko dira Bengoetxea VI.a eta Martija (ETB1), eta irabazlea igandeko finalerako sailkatuko da. Ea Martijak aurrera egiten duen.


Politikarien saskiratzeak

Bilbo, Bizkaia, saskibaloia eta azpiegiturak. Denak batu ditu Munduko Saskibaloi Txapelketak. Eliteko saskibaloia eta diru publikoa, berriz ere: Bizkaiko Foru Aldundiak 5,2 milioi euro eman zizkion iaz Bilbo Basketi, horietatik 3,7 milioi Ogasunarekin zuen zorra barkatuta. Txapelketa antolatzen «diru asko» gastatu dutela esan du Ibon Areso alkateak, dendariak igandeetan irekitzera bultzatzeko. Ez du zehaztu zenbat diru. Agintariek inbertsioa zuritu dute nabarmenduz diru asko ekarriko duela bueltan: 30 milioi euro. Bai, hotelak beteko dira eta tabernek eta dendek ohi baino gehiago salduko dute, baina ikusteko dago 30 milioi euro izango diren. Nondik. Norentzat. Nekez jakingo dugu.

Txapelketa BECen jokatuko da. 400 milioi euroko zorra daukan azpiegitura publikoa. Urtetik urtera galerak pilatzen dituena. Azpiegitura erraldoia, erraldoiegia agian. «BEC edukiko ez bagenu, txapelketa ezingo litzateke Bilbon jokatu», esan du Jose Luis Bilbao Bizkaiko ahaldun nagusiak BECen premia zuritzeko. Politikarien ohiko silogismo antzua. Bilbaok ez du esan neurri batean Bizkaiko erakundeek hustu dutela BEC, ekitaldi erraldoiak handik aterata eta, BECen propio Bizkaia Arena sortu eta gero, Bilbao Arena eraikita (40 miloi euro inguru).

Txapelketarekin Bilbo ezagunagoa egingo omen da munduan. Espainiaren barruan. Espainiaren izenean. Eta Aresok futboleko Espainiako Kopako finala eskatu du...


3.386 langabe gehiago Hego Euskal Herrian

Uztaileko datuekin alderatuta, Nafarroan baino ez da jaitsi langabezia abuztuan. Iazko datuekin alderatuta, 12.450 lagun gehiago dira orain enplegurik gabe daudenak. Guztira, 170.159 dira Hego Euskal Herrian langabezian daudenak.

Espainiako Lan Ministerioak plazaratutako datuen arabera, abuztua hilabete txarra izan da enpleguaren ikuspuntutik Hego Euskal Herrian. Izan ere, uztailetik 3.386 lagun gehiago dira langabezian daudenak. Nafarroan baino ez da jaitsi enplegurik gabe daudenen kopurua (75 gutxiago).

Iazko datuekin alderatuta, aurtengo abuztu amaieran duela urtebete baino 12.450 lagun gehiago ziren enplegurik gabekoak.

Datuak

Araba. Abuztu bukaeran 19.818 langabe (uztailetik +957, iazko abuztutik +1.773).

Bizkaia. Abuztu bukaeran 70.747 langabe (uztailetik +1.784, iazko abuztutik +5.085).

Gipuzkoa. Abuztu bukaeran 38.728 langabe (uztailetik +720, iazko abuztutik +2.117).

Nafarroa. Abuztu bukaeran 40.866 langabe (uztailetik -75 iazko abuztutik +3.475).

Hego Euskal Herria. Abuztu bukaeran 170.159 langabe (uztailetik +3.386, iazko abuztutik +12.450.


Euskarazko hedabideek Gobernuak babesik gabe utzi dituela salatu dute

Gaztelerazko hedabideak babesteko neurriei eusten dien bitartean euskarazkoendako laguntzak aurrekontuetatik kendu eta aurten esleitutako laguntzak %35 murriztu dituela salatu duteBaldintza hauetan, gure jarduerarekin segitzeko aukerak zeharo trabatuak ditugu.Kaltetuak, gurekin batera, nafar herritarrok gara. Informazioa aukeratzen dugun hizkuntzan jasotzeko eskubidea eta aukera gero eta murritzagoa delako, euskaraz bizitzeko aukerak urritzen zaizkigulako. Hori guztia, gainera, euskara ofiziala den lurraldean. Nafarroako euskarazko hedabideetako eta Topagunea, Euskara elkarteen federazioko ordezkariek gaurkoan agerraldia egin dute. Heldu den urteko aurrekontu egitasmoak euskarazko hedabideendako diru-laguntzarik ez duela jaso eta Nafarroako Gobernuaren jokabidea gogor gaitzetsi dute. Orain arte eman dituen diru-laguntzak "beti egon dira gutxieneko mailatik oso behera, baina Gobernuko arduradunek euskarazko hedabideek zuten babes urriegia guztiz desagerrarazi dute". Euskarazko hedabideen eta Topaguneko ordezkariek salatu dutenez, "babes ekonomikorik ezari, gainera, errekonozimendu eza gehitu behar zaio: Nafarroako Gobernuak euskarazko hedabideak ikusezin bihurtzen ditu, ez ditu berdintasunean tratatzen ez informazioari dagokionean eta ezta publizitate euskarri moduan ere". Haiek Nafarroako Gobernutik egurra jasotzen duten bitartean gaztelaniazko hedabideek babestu egiten dituela nabarmendu dute. Horren adierazle dira Nafarroan emititzen duten hiru telebista lokalek miloi bat euro jaso izana azken urteetan (2.450.000 euro hirurendako 2012an). Erakunde publikoen publizitate guztia gaztelaniazko medioetan sartzen dela ere nabarmendu dute eta, alde horretatik ere, euskarazko hedabideei inolako aitorpenik ez zaiela egiten salatu dute. Hedabide euskaldunen eta Topaguneko ordezkariek gogora ekarri dute Euskararen Legearen 27. artikulu, zeinek esaten duen: "Administrazio Publikoek sustatuko dute euskararen mailaz mailako presentzia komunikabide sozial publiko eta pribatuetan. Horretarako eta komunikabideek euskara gero eta gehiago eta ohiko moduan erabil dezaten, Nafarroako Gobernuak diruz eta materialez laguntzeko planak gauzatuko ditu". Diru-laguntza eskasa kenduz, legea nola beteko duen galdetu diote Nafarroako Gobernuari. Euskarazko hedabideen inguruan gobernutik zabaldu nahi den irudi "kexatia" ere salatu dute. Egia ez izateaz gain, perbertsoa dela salatu dute. EskaerakEuskarazko hedabideen eta Topagunearen ordezkariek laguntzak beste era batera banatzeko formula ugari daudela nabarmendu dute. Irismen datuak kontuan hartzea proposatu dute, eta gogorarazi dute "euskarazko hedabideok kontsumituenak gara presentzi dugun eskualde guztietan". Herrialdeko gizarteari zuzenduta eskatu diote "egoeraren larriaren kontzientzia hartzeko, erantzukizunez jokatzeko eta euskarazko hedabideak babesteko". Nafarroako Gobernuan eta Parlamentuan dauden alderdiei eskatu diete 2012ko aurrekontuetan berrezarri dezatela hedabideetan euskara sustatzeko diru laguntza deialdia, eta ekonomikoki duina izan dadila, edo aurreko urteen parekoa gutxienez.Nafarroako Parlamentuak 2008an ebazpen bat onartu zuen Nafarroako Gobernuari eta exijitu zion euskarazko hedabideen egoera egonkortzeko hitzarmen bat sina zezala. Gaur, berriro ere, sektorearendako hitzarmen bat eskatu dute. Gertatutakoaren kronologia2008ko hasiera 310.000 euroko aurrekontua euskara hedabideetan sustatzeko.2008ko uztaila Krisiaren aitzakian, Gobernuak 310.000 euroko partida ‘blokeatu’.2008ko urria Hedabideen agerraldi publikoa egoera salatuz. Bi eskaera zehatz: Partida desblokeatzea eta jarduera egonkortzeko hitzarmena elkarlanean lantzea.2008ko azaroa Hedabideen bilerak alderdi guztiekin egoeraren eta hitzarmen proposamenaren berri emateko. Diru-partidaren "desblokeo partziala": 240.000 euro.2008ko abendua Hedabideen agerraldia Parlamentuko Hezkuntza Batzordean. Parlamentuak 2009ko aurrekontua onartu: hedabideentzako partida 9.567 euro, %96,7ko murrizketa.Euskarabidearen aurrekontuan %25eko murrizketa. Hala ere, igoera nabarmenak bi kontzeptutan: goi karguen diru-sariak eta komunikazioa.2009ko urtarrila Carlos Perez Nievasek eta Xabier Azanzak diru gehiago lortuko dutela diote publikoki. Ttipi-Ttapa TBren emisioak bertan behera utzi, besteak beste arazo ekonomikoak tarteko.2009ko otsaila Parlamentuaren Hezkuntza Batzordeak hedabideekin hitzarmena lantzeko eskatu zion Gobernuari, "euren finantzazioa objetibatzeko".2009ko apirila Xorroxin Irratiak diru-bilketa berezia iragarri.2009ko maiatza Hedabideen eta Gobernuaren arteko lehen bilera hitzarmena lantzen hasteko. Nafarroako Gobernuak erdarazko telebista digitalentzako diru-laguntza deialdia egin zuen. Hiru milioi euroko partida bideratu zuen horretara.2009ko ekaina Euskararen Nafar Kontseiluaren akordioa hitzarmenaren alde. Hitzarmenaren inguruko bigarren bilera: Azanzak dio, diru laguntza deialdiaren gainean hitzarmena egiteko arazo legalak daudela, Nafarroako Gobernuaren legelariaren arabera. Hitzarmenaren inguruko hirugarren bilera: 2009ko diru laguntza deialdiaren gaineko alderdi teknikoa lantzen da. Nafarroako Gobernuaren agindua Euskalerria Irratiaren eta EiTBren antenak kentzeko.2009ko uztaila Laugarren bilera hitzarmenaren inguruan. Azanzak dio 240.000 euroko partida lortu dela. Hedabideek eskatu zuten diru-laguntza deialdia irailaren hasiera-hasieran egiteko, eta irailetik aurrera fondoko gaiari (2010tik aurrera egoera egonkortzeko segitu beharreko bideari) heltzeko2009ko iraila Lehen hamabostaldia igaro da diru-laguntza deialdirik gabe. Gobernuak partiden ‘blokeoa’ ezarri, berriz ere 2008ko iraileko egoera berbera eraginez. Hedabideok blokeoaren berri jaso eta bosgarren bilera konbokatzeko eskatu diogu Euskarabideari. Hedabideok eskatuta, uztaileko bileraren akta jaso dugu. Bileran, Azanzak dio diru laguntza deialdia egiteko Gobernu Akordio bat behar dela eta hori lortzeko lanean ari dela Perez Nievasekin.Gobernuaren haustura. Azanzaren adierazpenak BERRIAn: "Perez-Nievasek abuztuan dirua lortu zuen, baina gobernu hausturarekin blokeatu egingo da". (Dirua haustura baino lehenagotik ere blokeatuta dago).2009ko urria Urtebeteko lanaren ondoren, egoera berdin-berdinean gaude: Urteko diru-laguntzen arrastorik ez; hitzarmenik ez eta, gainera, Euskarabidearen beraren egoera kolokan.2009ko azaroa Azaroaren 25ean Xorroxin irratian eman zuen elkarrizketan Xabier Azanzak aitortzen du, 2009ko urterako diru-laguntza deialdia ez duela eginen Gobernuak. Horri erantzunez, prentsa aurrean alderdi politikoei eskatzen diegu, egindako kaltea konpontze aldera, 2010. urteko aurrekontuak negoziatzerakoan, kontuan har dezatela aurten emango ez digutena eta 2010. urtean diru laguntza bikoiztu dezaketela.2009ko abendua 2010. urteko aurrekontuak onartzen dira hedabideen eskaera kontuan hartu gabe. 230.000 euroko partida onartzen delarik. Abenduaren 28an balorazio publikoa egiten dugu eta Xabier Azanzari bi eskaera zehatz: 2010. urteko diru laguntza deialdia lehenbailehen argitaratzeko, hitzarmenaren dokumentua mahai gainean jartzeko.2010ko urtarrila Bierrik elkarteak, bere hedabideak bizirik mantentzeko diru bilketa kanpaina martxan jartzen du.2010ko Martxoa Diru laguntza deialdia atera zen 220.000 eurorekin, 50.000 euskara aldian behin erabiltzen duten hedabideendako.2010 urria 2011ko aurrekontuetan euskararendako diru-saila izoztu eginen zela jakinarazi zuen Euskarabideak.2011ko apirila Diru laguntza deialdia atera zen 210.000 eurorekin, 50.000 euskara aldian behin erabiltzen duten hedabideendako.2011ko urria Euskarabideak jakinarazten du esleitutako diru-laguntzen bigarren ordainketan murrizketak eginen dituela. Batez beste, bigarren epealdiko %35a ez du ordaintzen.2011 azaroa 2012. aurrekontu proiektua aurkezten da. Bertan hedabideetan euskara sustatzeko diru partidak ez dago. Desagertu arazi dute.2011. abendua 2008. urtean Parlamentuko alderdiek ( UPNk salbu) hedabideen egoera egonkortzeko eskatu zuten hitzarmena? Aurrekontuak dagoenean. onartzen badira UPN-PSNren arteko akordioak euskarazko hedabideak amildegiaren ertzean utziko dute.


Orioko Herri Ikastola nazioarteko IV. hezkuntza simposiumean izan da

Orioko Herri Ikastolako zazpi kide Bartzelonan ospatzen ari den IV. Hezkuntza Simposiumean daude. Bertan, hainbat herrialdetako hezkuntza eragileak bildu dira esperientziak trukatzeko, eskola berritzaile ezberdinak bisitatzeko eta praktika onen inguruko hitzaldiak jasotzeko.

Orioko Herri Ikastolako zazpi kide Bartzelonan ospatzen ari den IV. Hezkuntza Simposiumean parte hartzen ari dira. Hezkuntza eraldaketaren inguruko simposium honetan, hainbat herrialdetako eragileak eta adituak elkartu dira, besteak beste, Argentina, Belgika, Uruguay, Portugal, Mexiko, Italia, Espainia eta Euskal Herriko ikastoletako ordezkariak.

Lau egunetan, eskola berritzaile ezberdinak bisitatzeko aukera izan dute eta praktika onen inguruko hitzaldi anitzak jaso.


Itsas zabalean deportatuta

Sea Watchen ontziari eraso egin zioten duela astebete, salbatze lanean ari zela; Libiako kostazainek iheslariak lurreratu zituzten, nazioarteko uretan zeuden arren.

Libiako kostan, aurrez aurre, zurezko txalupa bat iheslariz betea, salbamendu itsasontzi bat eta zodiak bat. Ohiko salbamendu bat da Sea Watch 2 salbamendu ontziarentzat; Alemaniako izen bereko gobernuz kanpoko erakundearena da. Aginte zubitik, Libiako kostazainak gerturatzen ikusi ditu kapitainak. Bizkor datoz, zuzenean haiengana, eta bi itsasontzien brankak noranzko berean datoz. Aurrera segitu dute. Itsasontziek mirariz ez dute jo elkar, zentimetro batzuengatik.

Maiatzak 10 zituen, eta goizeko zortziak ziren. Sea Watch 2-ri jakinarazpen bat bidalia zion Erromako itsas salbamendurako koordinazio zentroak. Errefuxiatuak zeramatzan itsasontzi batek laguntza behar zuen. Hogei itsas miliara zeuden. «Esan ziguten Libiako kostazainekin batera arituko ginela salbatzeko lanean. Arraroa iruditu zitzaigun, ez baita hala izaten», azaldu dio BERRIAri Borja Olabegogeaskoetxeak, ontziko makinetako buruak.

Eskifaiak zodiaka hedatu zuen, eta txaluparaino gerturatu zen: «Migratzaileei azaldu genien haiek salbatzera gindoazela, eta toki seguru batera eramango genituela. Orduan, kostazainak ikusi genituen, ziztu bizian gugana, eta ospa egin behar izan genuen handik», argitu du marinel eibartarrak.

Ofizialek kostazainen itsasontzira aldatu zuten zurezko txalupako jendea, eta Tripolirantz jo zuten. Kaira iritsitakoan, mezu elektroniko bat bidali zuten, non poza adierazten zuten 350 bat pertsona salbatu zituztelako.

Legez kanpoko ekintza

Itsasoko legeen arabera, legez kanpokoa izan zen ekintza hura: Libiaren subiranotasun eremupeko hamabi itsas milietatik kanpo zeuden. «Unean bertan egindako itzulketa baten lekuko izan ginen. Eta arriskuan ere jarri zuten gure itsasontzia: gerraontziak jo izan bagintu, latak irekitzeko batekin bezala urratuko zigukeen kroskoa», zehaztu du Olabegogeaskoetxeak.

Libiako kostazainek ere bidali zioten halako mezu elektroniko bat Frontexi, Europako mugazainei, Erromako koordinazio zentrokoei eta Europako Sophia misio militarraren kuartel nagusikoei —pertsonen trafikoaren kontra dihardu—.

Egoera zaila izanagatik, guztiak zeuden jakinaren gainean. «Libia sekulako ahaleginak egiten ari da erakusteko bere eginbeharrak betetzen ari dela», argudiatu du Ane Irazabal kazetariak —aurreko asteetan izan da eremu horretan, kostazainekin, besteak beste—.

Eginbeharrek ordain bat dakarte, eta zuritu egin behar izaten dira: joan den otsailean, Europako Batasunak 120 milioi euro onartu zituen Libiako kostazainak trebatzeko eta ekipamenduz hornitzeko. Hala, haien esku uzten dute migratzailez beterik itsasoratzen diren ontziak geldiarazteko erantzukizuna. Halaber, beste 10,8 milioi euro ere jarriko dituzte giza laguntzarako.

Irazabalek zera galdetu du: «Europa jabetzen al da norekin ari den itunak egiten?». Eta hauxe erantzun: «Zentzugabea da Libiako kostazainei buruz hitz egitea. Ez dago inolako erakunderik, bere hartan; hiri bakoitzak subiranotasun osoa du bere uren gainean, eta zeinek bere unitateak ditu».

2011n, Muammar Gaddafi kargutik kendu eta hil zuten, eta, harrezkero, bi parlamentutan zatitua dago estatua, estatu gisa diharduten bi hiritan, beren milizia eta tribu liskartu eta guzti —nazioartearen esku dago hirugarren gobernua—.

«Badira ezkutuko kostazain ofizialak mafietan. Badakite nondik irteten diren txalupak, eta pasatzen uzten diete», azaldu du Irazabalek.

Frontexen jazarraldia

Borja Olabegogeaskoetxea urriaren amaieratik dabil Mediterraneoan jendea salbatzeko lanetan. Lehendik ere Grezian ibilia da, Kios uhartean, SMH Itsas Salbamendu Humanitarioa gobernuz kanpoko erakundearekin. Orain, ordea, aldaketa bat ikusi du Frontexen jarduteko moduan. «Txalupa bat aurkitzen dugunean, deitu egiten diegu; hala dio protokoloak. Baina ez dira agertzen, eta ez dituzte bidaltzen beren itsasontziak».

Maiatzaren 6an, ahalik eta ate gehien jo zuten laguntza eske. Sea Watch 2-n, 290 pertsona zeuden, salbatu berriak, eta itsasoan, gomazko beste zortzi ontzi. Horietako bakoitzean, 160-180 bat pertsona. «Frontexi eman genizkion koordenatuak, gure arrantzontzia beteta geneukalako, eta maniobrarik txikiena egin ezinda genbiltzalako. Gu bakarrik geunden eremu hartan», kontatu du marinel eibartarrak.

Salbamendu itsasontziko eskifaiak jarraipen seinale automatiko bat egin ahal izan zien txalupetako biri, eta horri esker egiaztatu ahal izan zuten Libiara itzuliak zirela. «Baina hutsik egiteke esan dezakegu 960 pertsonatik gora galdu direla: beste seien artean, baziren motorra apurtuta edo neurriz gain zamatuta zeukaten itsasontziak», zehaztu du makinetako buruak. «Frontex ez zen agertu, eta hantxe utzi behar izan genuen jende hura dena».

Olabegogeaskoetxearen itsasontzian, 56 orduan 290 lagun salbatu zituzten. Eremu hartako gainerako itsas ekipamenduek ehunka pertsona aurkitu zituzten, eta horregatik jo zien hain luze haiek sorostera joateak.

Itsas Salbamendu Humanitarioko kide ohi bat, Iñigo Mijangos, Bruselara joateko deitu zuten apiril hasieran, beste salbamendu talde batzuekin batean. Frontexekin elkartzeko bilera zen hura. GKE-ek aurre egin nahi zieten, hain zuzen, Frontexeko zuzendari Fabrice Leggerik urte amaieraz geroztik haien kontra eginak zituen kritikei. Zera nabarmendu zuen: boluntarioek erakartze efektu gisa funtzionatzen dutela, mafiekin elkar harturik.

Europako mugazainik ez zegoen bileran. «Libiako eskualderako kanpo harremanetarako bulegoko norbait bidali zuten, eta bideo konferentzia bat egin genuen Adriano Silvestrirekin, giza eskubideen bulegokoarekin», adierazi du Mijangosek. Honetaz konbentzituta irten zen handik: «Europak direnak eta ez direnak egingo ditu salbamenduetan itsasontzirik erabil ez dezagun». Mediterraneoan, GKE-ek egiten dituzte salbamendurik gehienak, Frontex misioko ontziak ez direlako joaten 60 itsas miliaz harago Italiako kostaldetik.

«EBk nahi du muga natural arriskutsutzat hartzea jendeak Mediterraneoa. Haien ustez, zenbat eta gehiago hil, orduan eta gutxiago ahaleginduko dira hura zeharkatzen», dio Mijangosek. Iaz 5.000 ito ziren itsasoan. Aurtengo bost hilabeteotan, berriz, 1.316 dira jada.


Olentzero eta Mari Domingi, astearte honetan Urnietan

Egape elkarteko helduen dantza taldeak, Txanbolin taldeko txistulariek eta herriko trikitilariek lagunduta, Olentzero eta Mari Domingiri harrera egingo diote Berrasoeta parkean, 18:00etan. Kalejiran gabonetako kantak abesten San Juan Plazaraino iritsiko dirs, 18:45ak aldera. Urnietako talogileak ere bertan izango dira, giroa berotzen.


Haritz Alberdi: “Elkarri lagundu diogu, eta horrek ondorio positiboak izango ditu”

Haritz Alberdi Getariako EH Bilduko alkatea elkarrizketatu du Mireia Galarza kazetariak udalbatzar aretoan. Urtebete pasatxo da alkatetza eskuratu zuenetik, Nika Lertxundi alderdikideari lekukoa hartuta. COVID-19 birusak eragindako osasun krisiak hankaz gora jarri du gizartea, baina Alberdi baikorra da, eta azpimarratu du bizitzek dutela lehentasuna.

Esan batzuk:

“Herritarrengan konfiantza gehiago jarri beharko genuke”

“Udal bezala, aukerak eman beharko ditugu hemengo kontsumoa sustatzeko”

“Jende asko etortzen da herriko hondartza eta festetara, baina osasuna da garrantzitsuena”

“Kultur ekitaldiak-eta bertan behera gelditu dira, baina proiektu nagusienek martxan jarraitzen dute”


Mobiolaren asmatzailea hil da

Jose Maria Ortiz de Mendibil Monasterio futbol-arbitro izandakoa hil da gaur goizaldean, Algortako bere etxean. Ortiz de Mendibilek 89 urte zituen, haietako asko kirol erregeari eskainiak. Portugaleten jaioa, 18 denboraldi eman zituen Espainiako Ligaren 1. Mailan epaitzen, 1954tik 1973ra, denera 241 partida. Famatua egin zen 1969an, Europako Koparen Milan eta Ajax-en arteko finalaren ostean, Bernabeu estadiotik bizkarrean atera zutelako. Portugaleteren eta Athleticen zalea, inoiz ez zituen epaitu.

Espainiako Ligaz eta Europako Kopaz gainera, besteak beste Nazioarteko Eurokopa, Kontinenteartekoa eta Mundiala ere epaitu zituen. Bestalde, aitzindaria izan zen hainbat alderditan. Partidatan, hiru erloju zeroatzan, joko-denbora egoki kontrolatzeko.

Era berean, 1974an, telebistari so egin eta beste arbitroen lana aztertzeari ekin zion, mobiola asmatuta. Horrek "On mobiolo" ezizena ekarri zion. Pedro Ruiz telebista aurkezleagaz sortu zuen La Moviola telebista saioa. Ondoren, bost urtez jardun zuen programa berean Juan Antonio Fernandez Abajogaz. Baina Arbitroen Batzordeari ez zitzaion gustatzen eta hainbat presioren ondoren, 1979an lortu zuten saioa kentzea. Halere, Ortiz de Mendibilek jarraitu zuen komunikabideakaz kolaboratzen, besteak beste, SER, Radio Euskadi eta Tele Bilbaorentzat.

Bihar emango diote azken agurra Ortiz de Mendibili, Algortako trinitarioen elizan, 18:00etan.


Hernanik 3-0 galdu zuen Sestaoren aurka

Hernanik, berriz ere, 3-0 galdu zuen larunbatean Sestaon jokatutako partidua (25-11, 25-23, 25-12). Lehenengo SET-eko zigorra jaso ondoren, presioa gainetik kendu zuten hernaniarrek eta orain arteko SETik onena jokatu zuten bigarrengoan. Irabazteko zorian ere egon ziren. Hala ere, talde bizkaitarrak azken unean jokoa irabazi zuen eta aurreko SET-ean hernaniarrek egindako esfortzua eta nekea nabariak izan ziren, eta berriz ere erraz irabazi zuten sestaotarrek. Dena dela, taldea hobera doa pixkanaka eta kontuan izanda denboraldiko lehen hiru partiduak liga irabazteko faboritoen aurka jokatu dituztela,datorren astetik aurrera emaitza hobeak lortzea espero dute.


Izena emateko epea irekia

Gimnasia erritmikoko ikastaroan izena emateko epea irekia dago. Bete beharreko orriak kiroldegiko bulegoan eta harreran daude. Gaiari buruz hitz egiteko bilerak egingo dituzte astelehenean, 15:00etan, eta asteazkenean, 19:00etan, Biteri kultur etxean.


Gaur arratsaldean txarrera egingo du eguraldiak Euskalmeten arabera: zaparrada txikiak eta haize zakarra izango dira.


Iraurgi SBren Txintxu Gozotegia taldea Euskal Ligara igo da

Iraurgi Saskibaloi Taldeko emakumeen bigarren taldeak mailaz igotzea lortu zuen atzo, Antigua Luberri taldearen aurkako partida irabazita. Datorren sasoian, Euskal Ligan arituko da taldea.

Iraurgi Saskibaloi Taldeko emakumeen Txintxu Gozotegia taldeak mailaz igotzea lortu du. Atzo, larunbata, jokatu zuten partida garrantzitsua, Antigua Luberri K.E. taldearen aurka, eta Azpeitia-Azkoitiko taldea nagusitu zen; markagailua 57-38 zela amaitu zen neurketa. Hori horrela, Euskal Ligara igotzea lortu du taldeak.

Enaitz Mugarza taldeko entrenatzaileak balorazioa egin zuen partidaren amaieran, eta honako hau azpimarratu zuen: "Batetik, Antigua zoriondu nahi dugu, denboraldi bikaina egin duelako. Kostatu egin zaigu atsedenera arte, baina hirugarren zatian abantaila ateratzea lortu dugu. Eta azkenean, irabazi egin dugu". Ondoren, taldekideei zorionak eman zizkien entrenatzaileak.


Ia ehun jokalari izan dira Barrikako Gabonetarako tenis eta padel txapelketetan

Barrikako Abaroa taldeak Gabonetako Tenis eta Padel txapelketak egin zituen abenduaren 22tik 31ra bitartean, 93 jokalari biltzea lortuz eta 100 partidatik gora jokatuz. Guztira, 27 sari banatu ziren. Alberto Vidal Landa antolatzaile eta tenis taldeko prestatzaileak adierazi duenez, "urteko asterik gogorrenetakoa izan da, kirolari dagokionez, hainbeste jokalari ez genuelako inoiz jaso". Tenisean parte-hartze handia izan zen, gaztetxo eta helduen artean. Padelari dagokionez, "lehen biltzarra izan dela aintzat hartuta, gizonezkoetan parte-hartzea bikaina izan da", esan du Vidalek. Federatutako Teniseko emaitzei dagokienez Peio Ortegak Markel Garcia-ri irabazi zion, 6-2 eta 7-6, gizonezko helduen mailan; emakumezko helduen mailan, Leire Alberdik Maitane Pernauti irabazi zion, 6-4 eta 6-2; eta haurretan Iñigo Aldekoa izan zen garaile, Cristian Gonzalez-i 6-3 eta 6-1 irabazita. Gorka Quemadak Adrian Amori irabazi zion 5-3 eta 4-0, federatu gabeko gazteen artean; eta Mikel Lopez izan zen haurren mailako saritua. Argazkian, irabazleak.

Bestetik, padelean, helduen mailan Javier Garcia eta Peio Ortega izan ziren txapeldun, Miren Larreategi eta Mariano Hormazari 6-1 eta 6-1 irabazita. Emakumezkoetan, Paloma Rojas eta Paloma Apraiz bikoteak Nerea Lopez eta Aintzane Zuñedari 6-3 eta 6-1 irabazi zieten.


Iraurgi klubeko lau jokalari deitu ditu Espainiako Saskibaloi Federazioak

Zubizarreta, Oroz, Astigarraga eta Lizarazu euren kategoriatan Espainiako hogei onenen artean daude

Jose Luis Zubizarretak adierazi duenez, “Lan Mobelek ez du etsi eta ez du etsiko, gainera”


Ibon Fernandez Iradi preso atxikitzea erabaki du Parisko dei auzitegiak

Esklerosi anizkoitza du, baina auzitegiaren arabera, eritasun hori ez da gaitasuna galtzeko bezainbestekoa, eta espetxean egotearekin bateragarri dela ebatzi du. Osasunak okerrera eginez gero, ordea, berriro aztertuko luke.


Ehun lasterkari inguruk hartuko dute parte Zuzenien proban

Ohiko data baino hilabete batzuk beranduago, etzi, Xoxoteko Egunez, jokatuko da VIII. Zuzenien Igoera Bertikala.Atzo bukatu zen aurrez izena emateko epea, eta 100 lasterkarik baino gehiagok hartuko du parte proban. Antolatzaileek jakinarazi dutenez, azken urteetan baino parte-hartzaile gutxiago izango da proban, dataz aldatu dutelako. Dena den, egunean bertan ere eman ahal izango da izena, 08:30etik 09:30era, plazan. Dagoeneko izena emanda dauden lasterkari batzuen izenak esan dituzte antolatzaileek, eta horien artean dira joan den astean Zegama-Aizkorri Kilometro Bertikaleko irabazle Iban Murua elgoibartarra eta Maite Maiora mendaroarra.Igandean, 10:00etan aterako da lehe parte-hartzailea plazatik, eta, haren ostean, 30 segunduro aterako dira gainerako lasterkariak. Faboritoak izango dira abiatzen azkenak, minutuko tartearekin. Ohiko ibilbidea egin beharko dute: plazatik atera, eta Iturri Txiki ludotekaren ondoko eskailerak igo ostean, Xoxotera heldu beharko dute. 3.300 metroko malda du probak.Sari banaketa Xoxote gainean egingo dute, 12:30ean. Irabazleak txapela, diru-saria eta oroigarria jasoko ditu; bigarrenak, dirua eta oroigarria; eta hirugarrenak ere bai. Lehen gizon eta emakume azpeitiarrek ere sari bana eskuratu dute. Gainera, Euskal Herriko Lasterketa Bertikalen Koparako puntuagarria izango da Zuzenien.


‘Quitamiedos’ lanarekin hasiko da Zumaiako antzerki denboraldia

Abendura bitartean, sei ikuskizun izango dira herriko aretoetan. Antzerkitik haratago doan eskaintza dela azpimarratu du Zumaiako Udaleko Kultura Sailak. “Antzerkiaren ordez zuzeneko arteak, arte eszenikoak aipatu beharko genituzke”, dio Miriam Romatet kultura teknikariak.

Udazkeneko sasoiak udalak berak zuzenean programatutako antzezlanak eta herriko elkarte eta eragileek sortutako ekoizpenak biltzen dituela ere adierazi du kultura teknikariak. Emanaldien denboraldia, berez, urriaren 5ean hasi zen Zumaiako Udal Musika Bandak eta Esti Curiel aktoreak irudikatutako Chez Emballage ikuskizun musikatuarekin. Herriko eragileen elkarlanaren beste emaitza izango da abenduaren 14an Astindu dantza taldeak, San Pedro Abesbatzak eta Dardara kolektiboko musikari batzuek eskainiko dutena, Queen musika taldea oinarri hartuta.

Horiez gain, lau antzezlanek eta magia saio batek osatuko dute udazkeneko denboraldia. “Betiko moduan, orekaren bila jardun gara, antzezlan garaikideak batetik, magia bestetik, gizartearekiko kezkak edo mezuak ahaztu gabe”.

Komedia poetikoa

Etzirako programatutako antzezlana, Quitamiedos, Kulunka Teatro konpainiaren ikuskizun berria da, Iñaki Rikartek idatzi eta zuzendutakoa. “Auto sakramental baten lurrina dario, eta B serie poetiko, dibertigarri eta hunkigarri baten alegia-kutsuak ere badauzka aldi berean”, azaldu dute antzezlanaren sortzaileek. Garrantzia handiko gaiez ari da obra: bizitza, heriotza, maitasuna, gurasotasuna, suizidioa… “Baina beti anekdota soilenetik, antzerki-jolasetik eta metaforatik abiatuta”.

Pertsona bat hiltzen den momentutik bere gorpua hotz gelditu eta inguruko tenperaturarekin bat egiten duen arte, topaketa bat gertatzen da: hildakoaren eta bere aingeru guardakoaren artekoa. “Eskualdeko errepide bateko kurba batek eta istripu baten ondoren puskatua agertzen den bazter-babes batek heriotza berezi, poetiko eta desakralizatu bat antzemateko bidea ematen dute”, dio Kulunka taldeak Quitamiedos obrari buruz. Saio horretarako sarrerak aurrez salgai daude Turismo Bulegoan, 9,5 euroan eta 6 euroan Gazte txartela erabilita.

Eidabe taldearen Mari eta galleta fabrika haur antzerkia ikusteko izango da, berriz, azaroaren 10ean. “Berdintasunerako dei batekin jantzitako antzezlana” dela azpimarratu du kultura teknikariak.

Azaroaren 15ean aurkeztuko duten Babesleku arrotzak eta animalia basatien hotsak Zubi egitasmoko azken deialdia irabazi zuen antzezlan garaikidea da kultura teknikariaren hitzetan: “Ia testurik gabeko antzezlana da eta gorputz adierazpenak sekulako indarra du”. Abenduaren 1eko magia ikuskizunaren ondoren, hil horren 13an, Zer gertatu ote zitzaion Ane Garciari? antzezlana taularatuko du Zumaian Pabellon 6 taldeak. “Ana Garcia gaztearen desagertzea abiapuntutzat hartuta gizartean hain arrunta den gorputz ‘hutsalen’ aurkako indarkeriaz arituko dira konpainia gazte honetako kideak. Bederatzi aktore gazte aritzen dira oholtza gainean, eta zer pentsatua ematen du antzezlanak”. Sasoia bukatzeko, abenduaren 20an, Esti Curiel aktore zumaiarraren 35 huts sorkuntza lana ikusteko aukera izango da. Azpeitiko Euskal Antzerki Topaketetan estreinatuko du lan hori.

Udazkeneko sasoia

Etzi, ostirala. Quitamiedos. (Kulunka). 22:00etan, Aita Mari aretoan.

Azaroak 10. Mari eta galleta fabrika (Eidabe). 12:00etan, Aita Mari aretoan.

Azaroak 15. Babesleku arrotzak eta animalia basatien hotsak (Rubik). 22:00etan, Aita Marin.

Abenduak 1. Sun magoa. 12:00etan, Aita Mari aretoan.

Abenduak 13. Zer gertatu ote zitzaion Ana Garciari? (Pabellon 6 konpainia). 22:00etan, Aita Mari aretoan.

Abenduak 20. 35 huts (Esti Curielen sorkuntza lana).